PENASIHAT
Dr Muhammad Yamin bin Ismail

KETUA EDITOR
Karia bin Haji Rahmat

SIDANG EDITOR
Ainuddin bin Haji Dolhakim

Abang Zainal Abidin bin Abang Ariffin
Dr Roziah binti Haji Chek

Mohd Chathazman bin Abdullah
Muhamad Fadhli bin Ahmat

Mohd Izwan bin Sharif

PENYELARAS
Shuhaib bin Supani

Nurul Sabariah binti Saini

JURUFOTO
Bustamin bin Sharee
Irwandy bin Sarkawi

PENGHARGAAN ISTIMEWA
Pejabat Pengarah
Pejabat Pendaftar
Jabatan Akademik

Jabatan Hal Ehwal Pelajar dan Alumni
Jabatan Jaminan Kualiti

Jabatan Kemahiran dan Latihan Daie
Jabatan Pembangunan Insan

SEBARANG KOMEN ATAU CADANGAN
PENAMBAHBAIKAN SILA HUBUNGI :

Institut Kemahiran Islam Malaysia Sarawak (IKMAS)
Jabatan Kemajuan Islam Malaysia (JAKIM)
Peti Surat 2867, Jalan Matang, Telaga Air

93050 Kuching,
SARAWAK

(u/p: Jabatan Penerbitan)
Tel: 082-843 477, 475

Faks: 082-843 440, 439

Assalamualaikum warahmatullahi wabarakatuh.
Alhamdulillah, segala pujian dirafa’kan ke hadrat Ilahi dengan izin dan Inayah–Nya,
maka dapatlah kita menerbitkan Buletin IKMAS Bil. 1/2019 yang julung kalinya
diterbitkan bagi mengabadikan aktiviti serta program yang telah dianjurkan oleh
Institut Kemahiran Islam Malaysia Sarawak (IKMAS) bermula Januari sehingga
Mac 2019.

Jutaan penghargaan turut dirakamkan kepada Yang Berusaha Dr Muhammad
Yamin bin Ismail, Pengarah IKMAS di atas kepercayaan dan peluang yang
diberikan  kepada Jabatan Penerbitan IKMAS untuk mengorak langkah selaku
perintis bagi penerbitan Buletin IKMAS.

Pembinaan modal insan melalui sistem pendidikan amatlah dititikberatkan.
Hal ini bertepatan dengan kemuliaan ilmu pengetahuan yang mengangkat
martabat manusia sebagaimana yang ditegaskan oleh Imam al-Ghazali
dalam kitab yang bertajuk Bimbingan Mukmin. Seiring dengan kepentingan
ilmu inilah yang menjadi tonggak utama yang mendorong IKMAS untuk
terus bergerak ke hadapan dan terus berinspirasi untuk meningkatkan
kemajuan.

Tambahan pula institusi ini berfungsi untuk menyebarkan  Islam dengan
melahirkan para pendakwah yang mempelajari ilmu dalam bidang dakwah,
maka amatlah sesuai sekali dirakamkan dan dikumpulkan semua aktiviti
dakwah di dalam Buletin IKMAS. Selain itu, pentingnya penerbitan Buletin
IKMAS ini turut menekankan penglibatan IKMAS di dalam aktiviti dalaman
dan juga secara komuniti luar dalam menjalinkan hubungan sebagai langkah
dalam memastikan IKMAS sebagai pusat pengajian akademik khasnya
kepada masyarakat sekeliling dan amnya untuk seantero dunia.

Akhir kalam, saya ingin merakamkan ucapan jutaan terima kasih kepada
ahli sidang redaksi serta warga IKMAS yang telah terlibat secara langsung
dan tidak langsung dalam menjayakan penerbitan buletin ini. Semoga semua
kenangan dan memori indah bersama sepanjang tahun 2019 dapat dipotretkan
untuk tatapan di masa akan datang. Saya juga sangat mengalu-alukan cadangan,
penambahbaikan dan pandangan yang kritis bagi keluaran yang mendatang.

Sekian, wassalam.

Kalam Ketua Editor

SIDANG REDAKSI ISI KANDUNGAN
KALAM KETUA EDITOR ......................................................................... 02

SIDANG REDAKSI .................................................................................. 02

ISI KANDUNGAN .................................................................................... 02

PENGENALAN IKMAS ........................................................................... 03

BARISAN PENGURUSAN IKMAS .......................................................... 04

SEKILAS BERSAMA PENGARAH IKMAS .............................................. 04

MAJLIS KHATAM HAFAZAN AL-QURAN ............................................... 05

MAJLIS MENGHAFAZ AL-QURAN SARAWAK ...................................... 05

DAURAH KITAB BERSAMA MUFTI WILAYAH ....................................... 06

AMALI DAKWAH ..................................................................................... 07

PERTANDINGAN NASYID IKMAS .......................................................... 08

MAJLIS APRESIASI PELAJAR ............................................................... 08

BENGKEL KERJAYA ............................................................................... 09

JOM MASUK IKMAS ............................................................................... 10

RESILIENSI DAIE PENGAJIAN ISLAM .................................................. 11

ILMU DAN KEPENTINGANNYA .............................................................. 12

LENSA IKMAS ......................................................................................... 13

SEKALUNG TAHNIAH ............................................................................ 15

www.facebook.com/ikmassarawak

penerbitanikmas@gmail.com

PENGENALAN INSTITUT KEMAHIRAN ISLAM
MALAYSIA SARAWAK
Sejarah awal IKMAS bermula dari hasil persetujuan
Menteri-Menteri Agama Negara Brunei Darussalam,
Indonesia, Malaysia, dan Singapura (MABIMS) kali
ke-5 bertarikh 3 hingga 4 Ogos 1994 bertempat di
Langkawi, Kedah. Setelah mendapat persetujuan
daripada Mesyuarat Jemaah Menteri, pada 21
September 1994 IKMAS telah direalisasikan di
Kampung Telaga Air, Kuching, Sarawak kira-kira 26
km dari bandaraya Kuching. Nama Institut Kemahiran
Islam Malaysia Sarawak (IKMAS) merupakan nama
baru setelah ditukar daripada nama asal Madrasah
Pesantren Asean pada tahun 1999.

Selama 18 tahun IKMAS berfungsi sebagai pusat
pengajian akademik. IKMAS telah menawarkan dua
(2) program diploma iaitu Program Diploma Pengajian
Islam dan Dakwah (DPI) serta Program Diploma
Tahfiz dan Dakwah (DTD). Kini, setelah mendapat
pengiktirafan penuh daripada Malaysian Qualification
Agency (MQA) program diploma tersebut ditukar

VISI
Membentuk insan beriman yang memahami, merealisasi dan dapat menyebarluas semua
aspek ajaran Islam berdasarkan Al-Quran dan Sunnah Nabi Muhammad SAW.

MISI
Menyediakan kemudahan pembelajaran bersepadu yang merangkumi ilmu fardhu ain, fardhu
kifayah dan ilmu kemahiran untuk melahirkan graduan yang berketrampilan dan berwibawa.

OBJEKTIF
1. Graduan yang berilmu, berakhlak mulia, berhikmah serta mampu menghadapi cabaran

semasa.
2. Graduan yang mempunyai kemahiran vokasional yang bersesuaian dengan kehendak

semasa.
3. Graduan yang berkebolehan menjadi pembimbing dan tempat rujukan masyarakat

berdasarkan fahaman Ahli Sunnah Wal Jamaah.

nama kepada Program Diploma Dakwah Islamiyyah
(DDI) dan Program Diploma Tahfiz al-Quran dan al-
Qiraat (DTQ) dengan kerjasama Darul Quran, Jabatan
Kemajuan Islam Malaysia (JAKIM). Program yang
ditawarkan adalah mengikut sistem semester yang
mengandungi pengajaran dan pembelajaran, tutorial,
pembentangan tugasan, Latihan Industri dan Amali
Dakwah serta kokurikulum. Tempoh pengajian adalah
enam semester dan setiap pelajar perlu melengkapkan
96 kredit untuk bergraduasi.

Kini, IKMAS telah melahirkan seramai 915 orang
graduan bagi Program DPI, 44 orang graduan bagi
Program DTD dan 130 orang bagi Program Persijilan
Asas Pengajian (PERAPI).

JANUARI - MAC 2019 RABIULAKHIR - REJAB 1440H 3

BARISAN PENGURUSAN
IKMAS JAKIM

PENGARAH
Dr Muhammad Yamin bin Ismail

KETUA JABATAN PEMBANGUNAN INSAN (JPI)
Ainuddin bin Haji Dolhakim

KETUA JABATAN PENERBITAN (JP)
Karia bin Haji Rahmat

KETUA JABATAN AKADEMIK (JA)
Abang Zainal Abidin bin Abang Ariffin

KETUA JABATAN JAMINAN KUALITI (JJK)
Dr Roziah binti Haji Chek

KETUA JABATAN HAL EHWAL PELAJAR DAN ALUMNI
(JHEPA)

Muhamad Fadhli bin Ahmat

KETUA JABATAN KEMAHIRAN DAN LATIHAN DAIE (JKLD)
Mohd Chathazman bin Abdullah

Dr. Muhammad Yamin bin Ismail telah
berkhidmat di Jabatan Kemajuan

Islam Malaysia (JAKIM) selama 27
tahun bermula tahun 1992. Dalam

tempoh itu beliau telah berkhidmat
di Bahagian Penyelidikan, Bahagian

Penerbitan, Darul Quran, Institut
Latihan Islam Malaysia (ILIM),

Bahagian Pembangunan Insan
dan Bahagian Dakwah.

Beliau juga pernah dipinjam-
kan ke Majlis Agama Islam

Wilayah Persekutuan (MAIWP)
sebagai Pengurus Bahagian

Baitulmal dan Ketua
Pegawai Eksekutif MAIWP.

Berkelulusan Doktor Falsafah
dalam bidang Syariah dan
Ekonomi, Universiti Malaya

dan pernah menganggotai
Jawatankuasa Penasihat

Syariah Bank Pertanian Malaysia.

Sekilas Bersama
Pengarah Baharu IKMAS

Sudut Puisi
IKMAS TERUS MELANGKAH KE HADAPAN

Oleh : Karia Bin Haji Rahmat

Bicara ini membesar dari sanubari,
Seorang peneraju batang tubuhmu,

Menyantuni suka duka hidupmu,
Menggarap jatuh bangun tegap sosokmu,

Membina daie dan huffaz bermutu,
Mendayung sampan pengharapan ummah,

Untuk berlabuh di perhentian khaira ummah.
IKMAS,

Hadirmu satu anugerah Ilahi,
Walau terbatas kudrat diri,

Namun tetap perkasa,
Membelah segala kepayahan,

Memacu daya juang insan,
Membina pendakwah dan insan pilihan,

Menyumbang daya saing dunia sejagatnya.
IKMAS,

Membesarlah sebagai pejuang,
Biar perkasa pengharapanmu,
Biar jelas sudut pandangmu,

Biar besar impianmu,
Biar tegap iltizammu.

IKMAS,
Genggam bara itu,

Alunkan irama dan lagu merdu sebuah kepastian,
Tarikan tarian kecemerlangan hari ini,

Moga bersemayamlah sebuah keterbilanganmu esok hari,
Untuk menggapai sebuah pusat kecemerlangan ilmu,

Tersohor, maju dan menyumbang,
Demi sebuah keagungan tamadun bangsa.

IKMAS,
Kini usiamu mencecah dewasa. maka lihatlah,

Isu-isu besar sebuah kehidupan:
“knowledge culture” sebagai “superpower” sebuah bangsa

merdeka,
“life long learning” mendasari sebuah kemajuan,
“Revealed knowledge” yang perlu diperkasakan,

Globalisasi ditatang dengan adab dan etika,
Digital multimedia dicari, digali

Transformasi ilmu fardhu ain dan ilmu fardhu kifayah perlu
diseiringi,

Dalil naqli dan dalil aqli harus menyatu,
Dan pada noktahnya nanti,

Akan suburlah ummatan wasata termulia,
Akan bangkitlah ummatan wahidah terpilih,
Akan terciptalah khaira ummah terpimpin.

IKMAS,
Moga-moga IKMAS adalah faktor transformasi ummah,

Membina tamadun MALAYSIA yang amat maju jaya.

BULETIN INSTITUT KEMAHIRAN ISLAM MALAYSIA SARAWAK4

MAJLIS KHATAM HAFAZAN
AL-QURAN
25 Januari 2019 - Majlis Khatam Hafazan al-Quran Tahun
2019 telah diadakan di Dewan Kenyalang, IKMAS bagi
meraikan lapan (8) orang pelajar semester enam (6)
Diploma Tahfiz al-Quran dan al-Qiraat (DTQ) yang telah
berjaya menamatkan hafazan 30 juzuk al-Quran selama
tiga tahun sesi pengajian di IKMAS.

Majlis dimulakan dengan bacaan yang diketuai oleh
Ustaz Kamal Khairi bin Che Awang, Pensyarah Tahfiz dan
disertai lapan (8) orang pelajar iaitu Muhammad Adham
bin Abdul Malek, Muhammad Faiz bin Saidilkhadri,
Zulfikri bin Saidina Ali, Muhammad Yunus bin Jaafar, Wan
Azween bin Wan Awat, Ahmad Aiman Syahmi bin Norhaza
Ahmad Redzuan, Nur Nazura binti Che Samsuri dan Nurul
Jannahtul Zaatarriyah binti Mohd Zamri yang diraikan
pada hari tersebut. Acara diteruskan dengan ucapan wakil
pelajar, saudara Wan Azween bin Wan Awat yang berjaya
menamatkan hafazan 30 juzuk al-Quran. Seterusnya
ucapan aluan oleh Yang Berusaha Dr Muhammad Yamin
bin Ismail, Pengarah IKMAS.

Majlis diserikan lagi dengan kehadiran Yang
Dipertua Majlis Islam Sarawak Yang Berbahagia
Datu Haji Misnu bin Haji Taha. Beliau berharap
lebih ramai anak-anak Sarawak menjadi penghafaz
Quran. Beliau juga turut berharap agar IKMAS terus
berkembang maju untuk melahirkan lebih ramai Daie
pada masa hadapan. Gimik perasmian adalah acara
pemotongan pulut kuning sebagai simbolik majlis.

Di akhir majlis, diadakan sesi fotografi antara pelajar
tahfiz dan ibu bapa pelajar bersama tetamu-tetamu
jemputan.

28 Februari 2019 - IKMAS mengucapkan tahniah kepada tiga orang pelajar Diploma Tahfiz al-Quran dan
al-Qiraat yang telah berjaya dalam pertandingan hafazan bertempat di Dewan Kompleks Islam, Kuching
Sarawak. Mereka ialah Asma’ Amani binti Abdul Halim yang mendapat tempat ketiga bagi kategori Juz 1-10,
Farra Hanim binti Hadian yang mendapat tempat kedua bagi kategori Juz 1-20 dan Nur Izzah Yong Mohd
Shahril, tempat ketiga bagi kategori Juz 1-20.

Semoga kejayaan mereka dapat dijadikan inspirasi buat para pelajar IKMAS yang lain.

PELAJAR IKMAS CEMERLANG DI MAJLIS MENGHAFAZ
AL-QURAN PERINGKAT NEGERI SARAWAK

JANUARI - MAC 2019 RABIULAKHIR - REJAB 1440H 5

DAURAH KITAB BERSAMA
MUFTI WILAYAH PERSEKUTUAN

12 Februari 2019 - IKMAS telah mengadakan
Program Daurah Kitab bertempat di Auditorium
Al-Wadi, IKMAS.

 Kupasan Kitab Kifayatul Akhyar
berkaitan bab solat telah disampaikan oleh
YBhg. Sahibus Samahah Dato’ Seri Dr. Haji
Zulkifli bin Mohamad Al-Bakri, Mufti Wilayah
Persekutuan dan YBhg. Ustaz Muhammad
Fahmi bin Rusli, Pegawai Hal Ehwal Islam
daripada Pejabat Mufti Wilayah Persekutuan.
Jemputan peserta terdiri daripada para imam,

pegawai masjid, guru Takmir,
guru KAFA, Penggerak
Masyarakat Saudara
Kita (PMSK), Pegawai
Penyelaras Masjid

Daerah (PPMD),
penjawat awam
daripada pelbagai
agensi persekutuan
dan negeri serta
masyarakat awam.

 Antara objektif program ini diadakan adalah
untuk memupuk minat masyarakat supaya merujuk
sumber kitab serta mengamalkan budaya berguru
dalam memperolehi ilmu. Selain itu, program ini dapat
menyemai budaya cintakan ilmu dan meningkatkan
penghayatan Islam di kalangan masyarakat. Program
ini juga untuk membantu pihak berkuasa agama Islam
dalam memantapkan ilmu dan kefahaman agama di
kalangan pegawai masjid, guru-guru agama dan para
pendakwah.

 Program ini akan dilaksanakan sebanyak
enam siri sepanjang tahun 2019. Majlis Pelancaran
program tersebut telah disempurnakan oleh Yang
Berbahagia Datu Misnu bin Haji Taha, Yang Dipertua
Majlis Islam Sarawak.

BULETIN INSTITUT KEMAHIRAN ISLAM MALAYSIA SARAWAK6

PROGRAM AMALI DAKWAH
21 Januari 2019 - Program Menyemai Bakti (Amali Dakwah) Kali ke-17 Tahun 2019 IKMAS telah diadakan di
Bahagian Samarahan Sarawak. Penglibatan tujuh buah kampung iaitu Kampung Baru, Kampung Tambirat,
Kampung Sambir, Kampung Sadong Jaya, Kampung Baru Sebuyau, Kampung Tungkah Melayu dan
Kampung Semalatong merupakan suatu jaringan dakwah yang menjadi medan dalam penyebaran ilmu
dakwah yang telah dipelajari oleh pelajar semester akhir Diploma Dakwah Islamiyyah (DDI) untuk diaplikasi
ke dalam hidup bermasyarakat.

 Majlis perasmian diadakan di Dewan Masyarakat Sadong Jaya dengan kehadiran tetamu-tetamu
jemputan. Majlis dimulakan dengan nyanyian lagu Negaraku dan lagu Ibu Pertiwiku, seterusnya ucapan
perasmian oleh Yang Berbahagia Tuan Haji Brahim bin Lumpu, Residen Bahagian Samarahan.

 Seusai majlis, seramai 52 orang pelajar DDI yang berkampung selama empat (4) minggu bermula 21
Januari hingga 17 Februari 2019 mula menuju ke rumah keluarga angkat masing-masing. Seramai 43 buah
keluarga angkat bersetuju menerima pelajar IKMAS dalam program ini.

 Perancangan aktiviti yang telah dibuat oleh para pelajar
dilaksanakan mengikut kumpulan yang telah dibahagikan. Antara
aktiviti yang dilaksanakan di kampung-kampung tersebut adalah kelas
pengajian, Tahsin al-Quran, cara penyembelihan, cara menguruskan
jenazah, sukaneka, khidmat masyarakat dan banyak lagi.

 Semoga masyarakat di kampung-kampung tersebut
memperolehi manfaat daripada Dakwah Bil Hal yang telah dijalankan
dan semoga para pelajar yang mengikuti program ini memperoleh nilai
tambah serta pengalaman di lapangan sebenar demi menyuburkan
benih-benih dakwah untuk kemajuan ummah di Sarawak.

JANUARI - MAC 2019 RABIULAKHIR - REJAB 1440H 7

Pertandingan Nasyid IKMAS
26 Januari 2019 - Bagi melahirkan
pendakwah yang serba boleh,
pelbagai mesej dan metodologi
dakwah perlu dikuasai agar sesuai
dengan sasaran dakwah. Antara
seni dalam berdakwah ialah melalui
hiburan seperti nasyid.

Sehubungan itu, IKMAS telah
menganjurkan Festival Nasyid
2019 antara Khitobah bertempat di
Dewan Kenyalang dan Auditorium,
IKMAS. Kumpulan pelajar yang
terdiri daripada kumpulan Khitobah
Abu Bakar, Khitobah Umar, Khitobah
Uthman dan Khitobah Ali telah
menghantar sebanyak empat (4)
kumpulan siswa dan empat (4)
kumpulan siswi untuk menyertai
pertandingan tersebut.

Johan bagi Pertandingan Nasyid Siswa dimenangi oleh Khitobah Umar manakala Johan bagi Pertandingan Nasyid
Siswi dimenangi oleh Khitobah Uthman. Majlis penyampaian hadiah telah disempurnakan oleh Ustaz Muhamad
Fadhli bin Ahmat selaku Ketua Jabatan Hal Ehwal Pelajar dan Alumni.

Turut hadir dalam majlis tersebut ialah barisan para pensyarah dan pelajar Diploma Dakwah Islamiyyah dan
Diploma Tahfiz al-Quran dan al-Qiraat.

21 Februari 2019 - Majlis Perwakilan
Pelajar (MPP) IKMAS dengan kerjasama
Jabatan Hal Ehwal Pelajar telah
mengadakan Majlis Apresiasi Pelajar
Tahun Akhir 2019. Tujuan majlis diadakan
adalah untuk meraikan pelajar semester
enam Diploma Dakwah Islamiyyah dan
Diploma Tahfiz al-Quran dan al-Qiraat
yang telah menamatkan pengajian
mereka selama tiga (3) tahun.

Antara pengisian majlis adalah ucapan
pelajar wakil semester enam, Mohd Nor
Khalifah Bin Abu Kassim, penyampaian
anugerah akademik, kepimpinan,
sahsiah dan kokurikulum, dan cabutan
bertuah.

Warga IKMAS mengucapkan selamat
maju jaya kepada pelajar semester akhir
IKMAS. Semoga segala ilmu yang telah
dipelajari dan pengalaman yang ditimba
dapat dijadikan bekalan hidup dan
dimanfaatkan dengan sebaiknya. Terima
kasih kerana telah menjadi sebahagian
daripada sejarah IKMAS.

MALAM APRESIASI PELAJAR

BULETIN INSTITUT KEMAHIRAN ISLAM MALAYSIA SARAWAK8

22 Februari 2019 - Bertempat di Auditorium IKMAS, seramai 60 orang pelajar Semester 6 telah menghadiri
Bengkel Kerjaya anjuran Jabatan Hal Ehwal Pelajar IKMAS.

Antara objektif bengkel ialah memberi pendedahan awal kepada peserta terhadap peluang pekerjaan yang
akan diceburi selepas tamat pengajian, mendapatkan maklumat yang tepat berkaitan pemilihan kerjaya,
maklumat terkini kemahiran yang diperlukan oleh majikan dan memberikan panduan untuk menyesuaikan
diri setelah memasuki alam pekerjaan serta perancangan masa panjang.

Pengisian program yang telah diadakan ialah
Hala Tuju Program Sijil Kemahiran GIATMARA,
Nilai dan Cabaran, Tips Penyediaan Resume,
Tips Temuduga dan Belajar vs Kerjaya,
Kempen Derma Darah dan Pemeriksaan
Kesihatan Percuma Hospital Umum Sarawak.

BENGKEL KERJAYA ‘SHINE TOGETHER’

JANUARI - MAC 2019 RABIULAKHIR - REJAB 1440H 9

JOM MASUK IKMAS

8 Mac 2019 - Wawancara Promosi “Jom Masuk IKMAS” di Sarawak FM. Terima kasih atas kesudian menjemput
IKMAS bagi mempromosikan pengambilan pelajar baharu IKMAS Sesi 2019/2022 dan menghebahkan program-
program semasa yang dianjurkan oleh IKMAS.

14 Mac 2019 - Team promosi Jom Masuk IKMAS telah mempromosikan IKMAS di tujuh (7) buah sekolah terpilih
di sekitar Kuching sempena pengumuman keputusan Sijil Pelajaran Malaysia (SPM) tahun 2018. Sekalung
penghargaan dan tahniah buat semua “Duta-Duta IKMAS” yang telah menjalankan tanggungjawab dengan penuh
komited.

15 - 17 Mac 2019 - Pameran Jom Masuk IKMAS telah diadakan bersempena Sarawak Career and Training (SCaT)
Fair bertempat di Borneo Convention Center, Kuching. SCaTFair merupakan event yang terbesar di Sarawak
dan dianjurkan oleh Kementerian Pendidikan, Sains dan Penyelidikan Teknologi Sarawak bersama Kementerian
Pendidikan Malaysia.

BULETIN INSTITUT KEMAHIRAN ISLAM MALAYSIA SARAWAK10

AR
TI

KE
L

Pengajian Islam adalah ilmu teras bagi melahirkan
modal insan seimbang dalam proses pembentukan
tamadun negara. Meskipun dianggap suatu bidang
agama, hakikatnya pengajian Islam adalah landasan
penting bagi memastikan kelangsungan identiti dan
generasi Bumiputera Islam dalam konteks sejarah
dan tamadun moden Malaysia.

Perkembangan pendidikan yang pesat di negara
ini telah membuka banyak peluang kepada pelajar
lepasan sekolah menengah untuk menyambung
pengajian ke peringkat yang lebih tinggi. Proses
membuat pemilihan tempat dan kursus juga menjadi
semakin sukar kerana institusi pengajian tinggi
menawarkan pelbagai pilihan program berkualiti
dan berdaya saing. Tarikan utama pemilihan pelajar
lepasan sekolah menengah untuk menyambung
pengajian di peringkat yang lebih tinggi banyak
bergantung kepada faktor-faktor penarik yang
ditawarkan oleh sesebuah Institusi Pengajian Tinggi
(IPT).

Mutakhir ini, terdapat pertumbuhan pesat
dalam penawaran kursus-kursus baru di Institut
Pengajian Tinggi Awam (IPTA) dan Institut Pen-
gajian Tinggi Swasta (IPTS). Tren ini menyaksikan
persaingan dalam usaha menambahkan peratusan
kemasukan pelajar ke institusi-institusi pengajian
tinggi. Pendidikan di peringkat tertiari merupakan
pemangkin utama penjanaan modal insan yang
berkualiti demi kesejahteraan sejagat.

Institut Kemahiran Islam Malaysia Sarawak (IKMAS)
mengambil inisiatif menawarkan program pengajian
peringkat diploma yang berteraskan pengajian Islam
iaitu Diploma Dakwah Islamiyyah (DDI) dan Diploma
Tahfiz Al-Quran dan Al-Qiraat (DTQ). Istimewanya
IKMAS bukan sahaja membuka peluang kepada
para pelajar Sekolah Menengah Kebangsaan
Agama (SMKA) untuk melanjutkan pelajaran dalam
bidang pengajian Islam di peringkat diploma,
bahkan juga turut membuka peluang kepada para
pelajar daripada latar belakang Sekolah Menengah
Kebangsaan (SMK) aliran biasa untuk mendalami
bidang tersebut.

Seperti IPT yang lain, IKMAS mempersiapkan para
pelajar dengan kemahiran-kemahiran khas dalam
menghadapi cabaran. Cabaran-cabaran getir masa
kini menuntut pendidikan melatih tenaga manusia
yang lebih berketrampilan, berinovasi, berdaya
tahan, berdaya juang dan boleh menyesuaikan diri
dengan pelbagai situasi. Kesediaan pelajar penting
bagi memastikan mereka dapat menyesuaikan diri
dengan bidang pelajaran yang dipilih seterusnya
dapat menyumbang kepada masyarakat pada
masa akan datang. Para pelajar yang tidak bersedia
biasanya akan mengambil masa yang lama untuk
menyesuaikan diri dan ia boleh merencatkan
produktiviti serta prestasi pelajar itu sendiri. Oleh
itu, mereka mesti berusaha membina, melatih
dan memperkemaskan diri dengan pengetahuan,
kemahiran dan nilai yang diperlukan agar mampu
menghadapi pelbagai cabaran.

Stoltz dan Weihenmayer (2010) mendapati cabaran-
cabaran ini boleh terjadi dalam bentuk intrinsik dan
peribadi seperti kurangnya keyakinan diri, ketakutan,
kebimbangan, kemurungan dan insomnia, ataupun
dalam bentuk ekstrinsik seperti kewangan, pengajian
atau persahabatan. Cabaran ini jika tidak mampu
dikendalikan dengan baik, akan mempengaruhi
sistem kepercayaan dan keyakinan seseorang
pelajar dan seterusnya merencatkan perkembangan
profesional mereka.

Antara cabaran lain yang dihadapi oleh pelajar
termasuklah cabaran berkaitan dengan prestasi
akademik seperti tahap kebimbangan terhadap
penguasaan Bahasa Arab dalam proses pengajaran
dan pembelajaran. Sekaligus menjadikan mereka
takut gagal dalam ujian atau peperiksaan, berasa
tidak cukup bijak dan kesuntukan masa menyiapkan
tugasan serta pengurusan masa yang lemah. Malah
cabaran akademik menjadi fokus utama dalam
beberapa kajian melibatkan pelajar di IPT.

Individu yang memiliki hubungan positif, mahir
dalam penyelesaian masalah dan memiliki motivasi
untuk memperbaiki diri. Sehubungan itu, motivasi
dalam pendidikan amat dititikberatkan ke atas diri
pelajar kerana ia akan mempengaruhi pencapaian
pendidikan mereka. Oleh itu, mereka seharusnya
bijak dalam menguruskan tekanan agar kehidupan
sebagai seorang pelajar tidak terganggu.

Henderson dan Milestein (2003) menyatakan
daya tahan atau resiliensi adalah kemampuan
seseorang untuk bangkit kembali dari tekanan
hidup, belajar dan mencari elemen positif dari
persekitarannya untuk membantu peningkatan
dalam membangunkan proses beradaptasi dengan
segala keadaan hidup tertekan luaran dan dalaman.
Pelajar yang berdaya tahan mempunyai emosi positif
dan mampu mempengaruhi tindak balas terhadap
kesukaran. Walau bagaimanapun, terdapat juga
pelajar yang mengambil tempoh masa yang lama
dalam menyesuaikan atau mengadaptasi dengan
persekitaran baru. Ini kerana peralihan yang sangat
besar berlaku dalam kehidupan seorang pelajar
lepasan Sijil Pelajaran Malaysia (SPM) mengikuti
kehidupan di IPT.

Kesan jangka panjang akan terlihat jika para pelajar
tidak mempunyai daya tahan yang tinggi. Mereka akan
meluangkan masa yang amat panjang bagi sesuatu
tempoh pengajian pengkhususan, maka aspek yang
perlu diberi penekanan adalah aspek kematangan
pelajar dalam arus globalisasi. Walaupun mereka
telah melangkah ke institusi pengajian tinggi, namun
berfikir secara kritikal masih banyak perlu dibantu
oleh semua pihak. Pemilihan tempat pengajian yang
tepat berdasarkan keperluan pasaran, minat serta
dorongan keluarga dan rakan-rakan adalah amat
penting dalam membantu proses pembelajaran dan
pengajaran dalam melakar sebuah kejayaan.

Oleh: Ainul Nadzifah Mohd Ali
(Pensyarah Dakwah)

RESILIENSI DAIE PENGAJIAN ISLAM

Rujukan:
Paul G. Stoltz, Erik Weihenmayer (2010). The Adversity
Advantage: Turning Everyday Struggles into Everyday
Greatness.
Nan Henderson, Mike M. Milstein (2003). Resiliency in
Schools.

JANUARI - MAC 2019 RABIULAKHIR - REJAB 1440H 11

BULETIN INSTITUT KEMAHIRAN ISLAM MALAYSIA SARAWAK12

LENSA IKMAS

4 Januari 2019 - IKMAS Quran Hour. Program Sejam Bersama al-Quran dianjurkan oleh Lajnah Helwa Helwi,
Lajnah Dakwah dan Tarbiah, Majlis Perwakilan Pelajar (MPP) bersama Pusat Islam, Jabatan Hal Ehwal Pelajar
dan Alumni (JHEPA). Kehadiran melibatkan seluruh warga IKMAS dan para pelajar.

8 - 9 Januari 2019 - Kursus Pra-Perkahwinan
anjuran bersama antara Jabatan Hal Ehwal Pelajar
dan Alumni (JHEPA) dan Jabatan Agama Islam
Sarawak (JAIS). Kehadiran peserta seramai 60
orang pelajar daripada Semester 6.

28 Januari 2019 - Perhimpunan Bulanan Pelajar IKMAS bersama Tuan Pengarah IKMAS sempena tahun baharu
2019.

Ceramah sempena Majlis Maulidur Rasul peringkat IKMAS.

11 hingga 24 Februari 2019 -
Peperiksaan Akhir Semester.

Kelas Tahsin al-Quran bersama
komuniti Kampung Telaga Air yang
dipimpin oleh Pensyarah Tahfiz
IKMAS.

3 Mac 2019 - Ekspedisi Pendakian
Gunung Santubong anjuran Kelab
Sukan dan Rekreasi IKMAS.

JANUARI - MAC 2019 RABIULAKHIR - REJAB 1440H 13

LENSA IKMAS
25 Februari 2019 - Kunjungan
hormat Pengarah IKMAS ke atas
Pengarah GIATMARA Sarawak
bagi membincangkan kerjasama
dalam elektif kemahiran IKMAS.

19 Mac 2019 - Kunjungan hormat
oleh Pengarah IKMAS ke Universiti
Malaysia Sarawak (UNIMAS) bagi

menerokai peluang kerjasama .

22 Mac 2019 - Lawatan dan kunjung hormat daripada Kolej Universiti Islam Perlis ke IKMAS.

21 Mac 2019 - Lawatan daripada Kolej Universiti Islam Pahang Sultan Ahmad Shah (KUIPSAS) bagi
membincangkan kerjasama di samping mengeratkan hubungan dua hala di antara kedua-dua pihak.

25 Mac 2019 - Mesyuarat Lembaga IKMAS Kali
Ke-18.

25 Mac 2019 - Mesyuarat Jawatankuasa Penasihat Akademik
IKMAS Kali Ke-18.

18 Mac 2019 - Bengkel Asas Kualiti yang disampaikan oleh Encik Yussri bin Sawani, Ketua Unit Kualiti Universiti
Teknologi Mara (UiTM) Sarawak.

BULETIN INSTITUT KEMAHIRAN ISLAM MALAYSIA SARAWAK14

Sekalung Tahniah Dan
Ucapan Terima kasih

Tahniah kepada Ustaz Hamdan
bin Jar’ee yang dilantik sebagai
Pengarah JAKIM Sarawak yang
baharu

Terima kasih diucapkan kepada
Dr. Baharudin bin Othman
yang telah berkhidmat sebagai
Pengetua IKMAS dan selamat
bertugas di IPDAS, Sabah.

Tahniah di atas penganugerahan
Pekerja Cemerlang Bulanan
Bulan Mac JAKIM kepada Dr.
Muhammad Yamin bin Ismail,
Pengarah IKMAS.

JANUARI - MAC 2019 RABIULAKHIR - REJAB 1440H 15

Institut Kemahiran Islam Malaysia Sarawak (IKMAS)
Jabatan Kemajuan Islam Malaysia (JAKIM)

Peti Surat 2867, Jalan Matang
93050 Kuching, Sarawak
Tel: 082 - 843 477, 475

Faks: 082 - 843 440, 439
Email: ikmas@islam.gov.my

Lagu IKMAS : Kejayaan Pasti
Bersama

Berilmu beriman kita berdakwah
Akhlak mulia nadi cita-cita

Hidup dan berbakti untuk agama
Sentiasa dalam rahmat yang Esa

Kukuhkan ukhuwwah antara kita
Serulah ke arah hidup yang mulia
Ikhlas yakin sabar dalam berusaha

Kejayaan pasti bersama

Institut Kemahiran Islam
Akan sentiasa berusaha

Membangunkan umat Islam
Di seluruh Malaysia

Padukan usaha dan kerjasama
Teguhkan cita-cita yang dibina
Doa dan tawakal tidak dilupa
Kejayaan pasti bersama (3x)


CAHAYA BIL. 2/2022 1

  Remaja
Berakhlak
   Permata
 Ummah

Pembimbing Remaja Cemerlang Bil 2/2022

PERCUMA

Biar Al-Quran Berbicara

Remaja Berkualiti
Negara Sejahtera

Hukum Mengadakan Majlis
Pertunangan Secara

Besar-Besaran

Remaja Dan Tanggungjawab

CAHAYA BIL. 2/20222

Sajak

Pucuk putat ulam diraja,
Makanan kegemaran anak rusa,
Sekalung nasihat untukmu remaja,
Sebagai panduan pewaris bangsa.

Cantik menawan bunga kemboja,
Harum semerbak memukau sukma,
Bangkitlah aduhai para remaja,
Menjunjung adab mendaulat agama.

Beriadah pagi di Bukit Tinggi,
Singgah bermain di rumah teman,
Jadilah remaja berjiwa berani,
Mempertahan maruah memperaga iman.

Gadis kampung berkain batik,
Duduk di anjung menjahit sujinya,
Apa guna berwajah cantik,
Jika tiada amalan budinya.

Harum cempedak wangi baunya,
Menjadi idaman sepanjang hari,
Akhlak remaja dua cabangnya,
Pertama bahagia, keduanya terpuji.

Nyiur gading lembut melambai,
Ditiup angin sepoi menari,
Remaja berakhlak disanjung tinggi,
Demikian nasihat untuk diteladani.

Shamsudin Othman
Madrasah Sham al-Johori,
Bangi, Selangor

Menjunjung
           Akhlak

Jabatan Kemajuan Islam Malaysia.

Hak Cipta Terpelihara.

Tidak dibenarkan mengeluar ulang mana-mana bahagian
artikel, ilustrasi dan isi kandungan majalah ini dalam
segala bentuk dan dengan pelbagai cara sekalipun, sama
ada secara elektronik, fotokopi, mekanik, rakaman atau
cara lain sebelum mendapat izin bertulis daripada Ketua
Pengarah JAKIM.

Cahaya diterbitkan secara dalam talian oleh Jabatan
Kemajuan Islam Malaysia (JAKIM) bermula tahun
2016/1437H.

Sidang Pengarang berhak melakukan perubahan ke
atas karya yang dikirimkan selagi tidak mengubah
isi kandungannya. Karya yang telah disiarkan boleh
diterbitkan semula dengan syarat mendapat keizinan
daripada Ketua Pengarah JAKIM. Semua sumbangan
yang dikirimkan sama ada disiarkan atau tidak, tidak
akan dikembalikan. Sidang Pengarang juga tidak
bertanggungjawab berkaitan kehilangan tulisan yang
dikirim melalui pos atau e-mel.

Artikel yang disiarkan dalam majalah ini tidak
semestinya mencerminkan pendirian dasar JAKIM. Ia
merupakan pendapat penulis sendiri.

  Remaja
Berakhlak
   Permata
 Ummah

Pembimbing Remaja Cemerlang Bil 2/2022

PERCUMA

Biar Al-Quran Berbicara

Remaja Berkualiti
Negara Sejahtera

Hukum Mengadakan Majlis
Pertunangan Secara

Besar-Besaran

Remaja Dan Tanggungjawab

CAHAYA BIL. 2/2022 3

KANDUNGANKANDUNGAN

Sidang Redaksi

PENAUNG:
Datuk Hajah Hakimah Binti Mohd Yusoff
(Ketua Pengarah JAKIM)

PENGARANG:
Mohd Meeftah Bin Anuar
(Penolong Pengarah Kanan,
Bahagian Penerbitan JAKIM)

PENGURUS EDARAN:
Nurul Widyamirza Binti Sujan@Jan

PENASIHAT:
Tuan Haji Ruslan Bin Said
(Timbalan Ketua Pengarah (Operasi)

PENOLONG PENGARANG:
Nur Madihah Binti Rakes Junaidi

PEMBANTU EDARAN:
Husna Salsabila Binti Mohd Al’Ikhsan
Nurain Atiqah Binti Mohd Hazim

KETUA PENGARANG:
Azman Bin Mat Hassan
(Pengarah Bahagian Penerbitan, JAKIM)

PENYUNTING:
Mohamad Zahir Bin Abdul Halim

REKABENTUK:
Percetakan Norfatimah Sdn. Bhd.

CAHAYA BIL. 2/2022 3

TANYA JAWAB
Hukum Mengadakan Majlis
Pertunangan Secara Besar-Besaran

IKON CAHAYA
Mus’ab Bin Umair: Pemuda Dikasihi Nabi

ANEKDOT
Kau Memang Kacak, Kau Memang Cantik

KENALI TOKOH
Tokoh Al-Quran: Hafs ‘An Asim Al-Kufi

RENUNGAN
Remaja Dan Tanggungjawab

POSTER
Tentang Akhlak

15

18
20
22
24
28

SAJAK
Menjunjung Akhlak

SIDANG REDAKSI

LAMAN PENGARANG

BICARA CAHAYA
Ketokohan Umar Abdul Aziz:
Panduan Buat Pemuda

CAHAYA KEHIDUPAN
Kiamat Semakin Hampir;
Bersediakah Kita?

RENCANA
Remaja Berkualiti Negara Sejahtera

MOTIVATION
Teen Depression,
Empathic Parenting And Islam

2
3
4
6

8

10
13

CAHAYA BIL. 2/20224

Laman Pengarang

Ustaz Haji Mohd Meeftah bin Haji Anuar

Anotasi
Pengarang

Biar
Al-Quran
Berbicara

Ada tikanya kita seolah olah buntu
dan bingung mencari solusi kepada
penyelesaian masalah moral dan akhlak

yang melanda masyarakat masa kini. Sedangkan
dengan bertadabbur dan mengaplikasikan ajaran Al-
Quran, pastinya kita dapat mengatasi dengan tuntas
pelbagai persoalan besar yang sedang mengharungi
umat akhir zaman.

Dengan merenung dan mendalami makna ayat-ayat
Al-Quran, maka kita pasti akan temukan ajaran
berkaitan akhlak, kasih dan cinta yang begitu
mendalam dan meluas.

Berikut adalah sekelumit diantara ayat-ayat tentang
moral dan akhlak dalam Al-Quran yang sempat
saya coretkan untuk kalam iftitah kali ini.

1) Sabar

“Wahai orang-orang yang beriman! Bersabarlah
kamu dan kuatkanlah kesabaranmu.”

(Ali Imran:200

2) Amanah

“Sungguh, Allah menyuruhmu menyampaikan
amanat kepada yang berhak menerimanya.”

(An-Nisa’: 58)

3) Memberi Maaf

“Maka maafkanlah mereka dan biarkan mereka.
Sungguh, Allah menyukai orang- orang yang
berbuat baik.”

(Al-Ma’idah: 13)

4) Kejujuran

“Wahai orang-orang yang beriman! Bertakwalah
kamu kepada Allah dan ucapkanlah perkataan yang
benar.”

(Al-Ahzab: 70)

CAHAYA BIL. 2/2022 5

Laman Pengarang

“Wahai orang-orang yang beriman! Bertakwalah
kepada Allah, dan bersamalah kamu dengan orang-
orang yang benar.”

(At-Taubah: 119)

5) Istiqamah

“Maka tetaplah Engkau (Muhammad) (di jalan yang
benar), sebagaimana telah diperintahkan kepadamu
dan (juga) orang yang bertaubat bersamamu.”

(Hud: 112)

 6) Syukur

“Maka ingatlah kepada-Ku, Aku pun akan Ingat
kepadamu. Bersyukurlah kepada-Ku, dan janganlah
kamu ingkar kepada-Ku.”

(Al-Baqarah: 152)

7) Lemah Lembut

“Maka berbicaralah kamu berdua kepadanya
(Firaun) dengan kata-kata yang lemah lembut,
mudah-mudahan dia sedar atau takut.”

(Taha: 44)

8) Tawaduk

“Dan rendahkanlah dirimu terhadap orang-orang
yang beriman yang mengikutimu.”

(Asy-Syuara’: 215)

 9) Menyebar Kebaikan

“Dan berbuat baiklah (kepada orang lain)
sebagaimana Allah telah berbuat baik kepadamu.”

(Al-Qashas: 77)

10) Berbakti kepada kedua ibu bapa

“Dan Tuhan-mu telah memerintahkan agar kamu
jangan menyembah selain Dia dan hendaklah
berbuat baik kepada kedua ibu bapa.”

(Al-Isra’: 23)

Ayuh saudara dan saudari, luangkanlah sedikit
waktu kita untuk merenungi ayat-ayat suci
Al-Quran. Kerana setiap ayatnya memberi
petunjuk dan solusi terhadap pelbagai masalah
kehidupan. Sungguh, ia adalah mukjizat yang
dikekalkan Tuhan untuk kita!

CAHAYA BIL. 2/2022 5

CAHAYA BIL. 2/20226

Khalifah Umar Abdul Aziz terkenal
sebagai pemerintah yang melaksanakan
sistem pemerintahan berasaskan Islam.

Pelaksanaannya dilihat berjaya berbanding dengan
pemerintahan sebelum dan selepas Baginda. Hal
ini melibatkan pelaksanaan pendekatan ekonomi
dan politik berdasarkan uswah hasanah Khalifah
Umar Abdul Aziz itu sendiri. Baginda menetapkan
bahawa pemerintahan yang dilaksanakan adalah
berdasarkan al-Quran dan sunnah. Sifat dan akhlak
Baginda sebagai seorang Islam membentuk garis
panduan dalam pemilihan pekerja dan pelaksanaan
segala urusan atau perkara yang lain sehingga boleh
disebut sebagai pemerintahan suri teladan yang baik
(Uswah Hasanah).

Semasa memegang jawatan sebagai khalifah,
Baginda telah menetapkan dua syarat dalam
jawatan yang disandangnya itu. Pertama, Baginda
bekerja berdasarkan kebenaran dan menerapkan
aspek keadilan dalam pemerintahannya, Baginda
juga tidak akan menzalimi dan menganiayai sesiapa
pun dalam menguruskan Bayt al-Mal; dan kedua,
Baginda membahagikan harta negara kepada
rakyat di Madinah. Syarat-syarat ini diterima
oleh Khalifah al-Walid. Khalifah Umar Abdul

Aziz pun menjalankan tugasnya dengan baik.
Penduduk Madinah menyambutnya dengan penuh
kegembiraan. Peristiwa ini membuktikan bahawa
Khalifah Umar Abdul Aziz menggunakan kuasa
politiknya untuk menguruskan hal-hal ekonomi dan
kebajikan rakyatnya agar rakyatnya dapat hidup
aman dan makmur.

Selain itu, selepas Khalifah Umar Abdul Aziz
dilantik menjadi khalifah, Baginda telah menaiki
mimbar dan menyampaikan pidato. Baginda
menyatakan:

“Wahai sekalian manusia, sesungguhnya aku
telah diuji dengan pelantikan ini, pelantikan
ini berlaku tanpa minta pendapat dan tidak ada
musyawarah dengan kaum Muslimin. Aku telah
membatalkan bai’at untukku, sekarang pilihlah
seseorang untuk memimpin kalian.”

Lalu orang ramai menjawab serentak:
“Wahai Amir al-Mu’minin, kami telah
memilihmu, kami menerimamu, silakan pimpin
kami dengan kebaikan dan keberkatan.”

Melalui dialog ini membuktikan bahawa Baginda
berasa berat dengan tanggungjawab yang telah

Dr Mohd Syakir Mohd Rosdi
Pensyarah Kanan Ekonomi Politik Islam,
Pusat Kajian Pengurusan Pembangunan Islam (ISDEV),
Universiti Sains Malaysia, Pulau Pinang.

Ketokohan
Umar Abdul

Aziz:
Panduan Buat Pemuda

Bicara Cahaya

CAHAYA BIL. 2/2022 7

Bicara Cahaya

diserahkan kepadanya dan menganggapnya sebagai
ujian daripada Allah SWT. Khalifah Umar Abdul
Aziz juga telah mencadangkan agar rakyatnya
memilih orang lain sebagai pemimpin mereka.
Namun, orang ramai telah bersepakat memilih
Khalifah Umar Abdul Aziz sebagai pemimpin
mereka dan berharap mereka dipimpin kearah
kebaikan dan dapat mencapai keberkatan dalam
pimpinan tersebut. Baginda telah mengirim surat ke
seluruh negeri dan seluruh rakyat supaya membai’at
Baginda. Kaedah ini menyebabkan Baginda
mendapat persetujuan daripada setiap lapisan
masyarakat agar menyokong dan memberikan
sepenuh kepercayaan kepada Baginda. Hal ini juga
secara tidak langsung dapat menjamin kedudukan
Baginda sebagai pemerintah pada ketika itu.

Semasa era pemerintahannya, Baginda memilih
pekerja berasaskan kelayakan dan kepakaran
seseorang dalam melakukan sesuatu pekerjaan
dan bukanlah berdasarkan kroni atau hubungan
kekeluargaan. Tindakan Baginda ini memberi kesan
kepada ekonomi dalam sesebuah negara. Keadaan
ini menyebabkan tidak timbulnya diskriminasi
terhadap pekerja dan sumber kekayaan tidak
tertumpu kepada keluarga tertentu dan orang tertentu
sahaja. Kekayaan kemudiannya dimiliki oleh
orang-orang yang layak dalam bidang yang diceburi
dan tersebar kepada rakyat sehingga berkurangnya
rakyat yang menganggur dan menderita kemiskinan.
Pengurangan bilangan penganggur dan kemiskinan
mampu mengukuhkan ekonomi sesebuah negara.

Khalifah Umar Abdul Aziz juga mengembalikan
majlis syura yang dihapuskan oleh datuknya
Muawiyah. Majlis syura ini ialah majlis mesyuarat
negara yang berfungsi untuk membantu ketua
agama Islam mentadbir negara dengan berasaskan
hukum-hukum Allah SWT. Setiap keputusan dibuat
dengan cara melakukan perbincangan dengan para
ulama dan ahli feqah untuk mencapai keputusan
dalam bidang-bidang tertentu. Baginda mengambil
sebarang tindakan dan keputusan dengan cara
mendapatkan persetujuan para ulama dan ahli feqah
terlebih dahulu, jika kata sepakat diperolehi maka
keputusan tersebut bolehlah dilaksanakan.

Keputusan-keputusan ini merangkumi hal
berkaitan politik, ekonomi, sosial dan sebagainya.
Keputusan yang diambil adalah mengambil kira
kepentingan dan kebajikan rakyat dalam sesebuah

negara. Apabila sistem ekonomi diuruskan dengan
berdasarkan perbincangan bersama para ulama, ahli
feqah dan pakar-pakar, maka masalah berkaitan hal
ehwal ekonomi seperti kenaikan harga barangan,
cukai yang tinggi dan sebagainya dapat dikurangkan
pada masa akan datang. Keselamatan negara juga
dikekalkan kerana tidak ada tekanan terhadap
rakyat yang tidak mampu dan pemberontakan dalam
negara juga tidak berlaku. Sekiranya pemberontakan
berlaku maka imej negara pun menjadi buruk.

Selain itu, Baginda juga menyatakan bahawa
jika pegawai dan pekerja Baginda berbuat zalim
dalam pentadbiran maka haruslah orang tersebut
mempunyai perasaan takut kepada Allah SWT
dengan melaporkan hal tersebut kepada Baginda.
Sebarang kesalahan yang dilakukan akan disiasat
oleh Khalifah Umar Abdul Aziz terlebih dahulu.
Sekiranya didapati bersalah maka Baginda
menjatuhkan hukuman yang setimpal dengan
kesalahan tersebut. Hal ini membuktikan bahawa
setiap tindakan Baginda dihubungkan dengan Allah
SWT dan tindakan ini mencerminkan bahawa
Baginda seorang yang taat kepada hukum Allah
SWT.

Melalui dasar ini juga, Khalifah Umar Abdul Aziz
telah keluar daripada dasar mewariskan kekuasaan
yang diikuti oleh kebanyakan khalifah dari Bani
Umaiyah kepada dasar syura dan pemilihan
pemimpin berdasarkan bai’at orang-orang
yang setuju dengan pelantikan tersebut. Hal ini
menyebabkan rakyat dan orang bawahannya patuh
kepada setiap arahan Baginda dan memudahkannya
dalam mentadbir sesebuah negara. Kesannya
kepada ekonomi ialah tiada lagi penyelewengan
harta sumber kekayaan daripada orang-orang
tertentu kerana mereka takut kepada hukum Allah
SWT. Semua pekerja melakukan pekerjaan dengan
perasaan ikhlas, jujur, amanah dan taat pada hukum
Allah SWT dalam menguruskan ekonomi.

Berasaskan perbincangan di atas dapat dirumuskan
bahawa pemerintahan Baginda selama dua tahun
setengah sehingga boleh disebut uswatun hasanah
kerana Baginda telah menerapkan tiga elemen
uswah hasanah dalam pemerintahannya iaitu
amanah, keadilan, dan menghidupkan dasar amar
makruf nahi mungkar.

CAHAYA BIL. 2/20228

Cahaya Kehidupan

Dr. Muhammad Ikram bin Abu Hassan
Bahagian Kurikulum dan Pengajaran
Kulliyyah Pendidikan Universiti Islam Antarabangsa Malaysia

Kiamat Semakin Hampir;
            Bersediakah Kita?

Pada tulisan kali ini saya ingin mengajak semua remaja-remaja di luar sana untuk menghayati
keimanan terhadap dekatnya hari akhirat.

Pertama: Seorang remaja mukmin tidak perlu mencari-mencari bila akan berlakunya hari kiamat dan
menjangkakan pada tahun sekian ataupun sekian. Ini kerana terdapat hadis yang diriwayatkan daripada
Baginda SAW tentang dekatnya hari kiamat apabila Baginda diutuskan.

(Hadis Riwayat al-Bukhari)

Ertinya:

Rasulullah SAW bersabda: Diutuskan aku dan hari kiamat itu begini, baginda menunjukkan dengan dua
jarinya (telunjuk dan tengah) dengan memanjangkan keduanya. Dengan itu, secara akidahnya cukup bagi
seseorang beriman untuk mengetahui dekatnya hari kiamat.

Namun soalan tentang dekatnya hari kiamat ini pernah ditanya kepada Baginda SAW secara khusus.
Diriwayatkan dalam Sahih AlBukhari:

Ertinya:
Daripada Anas bin Malik RA berkata seorang daripada orang Badawi datang bertemu Nabi SAW, dia
bertanya kepada Rasulullah SAW: “wahai Rasulullah, bilakah berlakunya hari kiamat?” Baginda Menjawab:
“Hati-hati dengan soalan mu itu, apa yang kamu sediakan untuk menghadapinya (hari kiamat).

Difahami daripada Hadis ini, yang perlu difahami oleh para remaja ialah bukannya bila, tetapi apakah yang
kita sediakan, walaupun dah lebih 1000 tahun lebih hari berlalu daripada Rasulullah SAW menyatakan
dekatnya hari kiamat. Manusia diminta percaya dengan mepersiapkan diri untuk menghadapinya.

Kedua: Baginda SAW bersabda dalam hadis riwayat Imam al-Bukhari:

CAHAYA BIL. 2/20228

CAHAYA BIL. 2/2022 9

Cahaya Kehidupan

Ertinya:

Daripada Anas bin Malik RA berkata: Bersabda Rasulullah SAW: Jika di ambang kiamat dan ditangan
kalian benih pohon, jika dia mampu untuk menanamnya sebelum berlakunya kiamat, maka hendaklah dia
menanamnya.

Ini menunjukkan perlunya amalan diteruskan walau telah hampir berlakunya hari kiamat. Bukannya
kita perlu takut atau berpeluk tubuh menanti kedatangan hari kiamat. Hanya satu cara sahaja yang dapat
menyelamatkan kita sekiranya tiba hari kiamat, iaitu amalan kita.

Walaupun umur kita masih remaja dan secara adatnya masih banyak masa untuk bertaubat, namun sesiapa
pun tidak mampu menjamin mati tidak datang menjengah bila-bila masa tidak kira muda, tua, miskin dan
kaya.

Ketiga: Sepertimana kita semua percaya dengan yakin bahawa hari kiamat merupakan hari yang pasti
datang. Janji Allah SWT hari tersebut tidak datang kecuali dalam keadaan tidak boleh dijangka bila,
bagaimana ia bermula dan apakah nasib seseorang manusia ketika itu.

Allah SWT berfirman:

Ertinya: (Hari kiamat) ianya tidak datang kecuali dalam keadaan yang manusia tidak menjangkakannya.
(A’raf: 187)

Hari kiamat akan disusuli dengan tiupan sangkakala yang pertama maka semua makhluk yang dikehendaki
mati akan mati. Seterusnya tiupan kedua, maka semua yang mati akan bangkit semula.

Allah SWT berfirman:

(Az-Zumar: 68)

Maka ditiupkan sangkakala yang pertama, lalu akan mati semua yang dilangit dan dibumi. Selepas itu
ditiupkan yang kedua, maka mereka bangun melihat apa yang telah terjadi.

Saat berlakunya hari kiamat merupakan detik-detik yang menakutkan kepada manusia. Itulah pengakhiran
kepada segala nilai-nilai yang manusia kejar di dunia daripada pangkat, harta, kedudukan dan lain-lain.

Oleh itu, mengejar sesuatu yang akan hancur tiada guna ibaratkan seperti seorang bayi yang bermain-main
tidak dapat membezakan mana yang baik dan buruk.

Oleh itu, saya ingin mengajak semua remaja agar sentiasa mempersiapkan diri dengan amal soleh dan
menjauhi segala perbuatan yang membawa kepada kemurkaan Allah SWT. Sekiranya kita diberi umur yang
panjang, maka banyak amalan yang dikumpulkan kerana telah melakukan amal kebaikan waktu muda.
Sekiranya ajal kita telah dekat walau usia remaja, maka kita telah bertemu Allah dengan jiwa yang bersih
dan suci.

Wallahuallam.

CAHAYA BIL. 2/2022 9

CAHAYA BIL. 2/202210

Dr Halim bin Ismail
Kulliyyah Pendidikan
Universiti Islam Antarabangsa Malaysia

Remaja Berkualiti
            Negara Sejahtera

Rencana

“Jika ingin melihat masa hadapan sesebuah negara,
lihatlah remajanya pada hari ini.”

Kata-kata Saidina Ali RA ini jelas membuktikan
kepada kita tentang betapa pentingnya golongan
remaja untuk mewujudkan sebuah negara yang
maju dan sejahtera. Walaubagaimanapun, kita
berasa sedih dan kecewa apabila melihat segelintir
generasi muda di negara ini yang masih dibelenggu
dengan gejala sosial yang menggelapkan masa
hadapan diri mereka sendiri serta negara.

Remaja berkualiti berperanan untuk menggalas
tanggungjawab sebagai pemimpin negara pada
masa hadapan dengan sebaik mungkin. Sebaliknya
remaja yang hanyut dengan arus kehidupan yang
melalaikan bukan sahaja akan gagal menerajui
negara dengan baik, malahan akan membebankan
masyarakat di kemudian hari.

Remaja Berpengetahuan

Ciri paling utama bagi remaja yang berkualiti ialah
memiliki ilmu pengetahuan. Ilmu pengetahuan
mampu meningkatkan dan memperkembangkan
potensi manusia. Sejarah tamadun Islam telah
membuktikan bahawa ilmu telah mengeluarkan

umat daripada kejahilan kepada cahaya kebenaran.
Ilmu juga pendorong kepada pembentukan sebuah
negara yang bertamadun tinggi dan dihormati dunia.

Remaja perlu berusaha sedaya upaya untuk
memperoleh, memperkembang dan meningkatkan
ilmu pengetahuan pada setiap masa. Ilmu
pengetahuan akan dapat membimbing remaja ke
arah kebaikan, sentiasa berdaya saing dan menjamin
kehidupan yang lebih baik. Hal ini membolehkan
mereka dapat mengubah nasib diri sendiri, keluarga,
masyarakat dan negara.

Selain itu, ilmu pengetahuan akan mendorong
remaja supaya dapat berfikir secara kreatif, kritis dan
inovatif dalam menghadapi gelombang globalisasi.
Ini membolehkan mereka mengembangkan idea
dengan mengkaji, menganalisis dan menilai situasi
semasa supaya dapat menyelesaikan masalah yang
dihadapi di samping dapat merebut peluang yang
ada.

Remaja juga perlu menguasai pelbagai bidang
seperti bidang Pendidikan dan Latihan Teknikal
dan Vokasional (TVET) bagi menyumbang kepada
sebuah negara yang maju dan sejahtera.

CAHAYA BIL. 2/2022 11

Rencana

Hal ini bertepatan dengan Revolusi Industri 4.0 yang
menekankan kepada aspek teknologi digital dalam
penyediaan pelantar digital bagi kegunaan orang
ramai dalam pelbagai bidang secara automatik,
tanpa had masa dan tempat.

Kerohanian yang mantap

Selain memiliki ilmu pengetahuan yang mencukupi,
remaja juga mestilah memiliki sahsiah dan akhlak
yang terpuji. Antara tujuan pendidikan Islam adalah
untuk membangunkan unsur kerohanian insan
berdasarkan tujuan mereka diciptakan oleh Allah
SWT. Menurut Islam, seseorang itu perlu dididik
secara holistik berdasarkan ajaran Islam yang
merangkumi segala aspek kehidupan dan dapat
memenuhi seluruh keperluan manusia.

Allah SWT berfirman di dalam Surah al-Maidah
ayat tiga yang bermaksud,

“Pada hari ini telah Aku sempurnakan untuk
kamu agamamu, dan telah Aku cukupkan
kepadamu nikmat-Ku, dan telah Aku redai
Islam itu menjadi Agama bagimu.”

Tidak dinafikan bahawa kebanyakan remaja telah
mempelajari tentang asas ilmu agama semenjak
mereka di bangku sekolah lagi. Walaubagaimanapun,
kesibukan dengan tugas seharian sedikit sebanyak
telah melalaikan mereka daripada menurut panduan
agama dalam kehidupan.

Dalam membangunkan remaja muslim yang
berkualiti, aspek pembangunan insan ini tidak boleh
dipandang ringan. Isu gejala sosial masa kini seperti
penglibatan remaja dalam jenayah penyalahgunaan
dadah, LGBT, minum arak, ketagihan pornografi
dan sebagainya menuntut kepada pembangunan
kerohanian di dalam diri mereka.

Pemupukan aspek kerohanian ini memerlukan
sokongan dan dorongan daripada semua pihak sama
ada secara langsung atau tidak langsung. Jika hal ini
diberi perhatian, isu gejala sosial dalam kalangan
remaja akan dapat dikurangkan. Oleh itu, remaja
yang berkualiti, berintegriti, amanah dan berakhlak
mulia akan dapat diwujudkan.

Emosi yang stabil

Seterusnya, remaja yang berkualiti perlu memiliki
emosi yang stabil. Ini membolehkan mereka
membuat keputusan secara rasional. Emosi tidak
stabil dalam kalangan remaja menyebabkan mereka
akan membuat keputusan secara terburu-buru, yang
akhirnya akan merugikan diri mereka sendiri.

Di Malaysia, fenomena cetusan emosi yang
tidak terkawal alam kalangan remaja sekolah
menunjukkan peningkatan dan membimbangkan
semua pihak. Laporan daripada akhbar-akhbar pula
sering menunjukkan bahawa cetusan emosi dalam
kalangan remaja sekolah lebih cenderung ke arah
negatif berbanding positif.

Tindakan emosional dan agresif dalam kalangan
remaja seperti membuli, biadap terhadap guru
dan ibu bapa, jenayah juvana, membunuh diri,
kemurungan melampau dan sebagainya perlu diberi
perhatian serius. Kejadian yang berlaku hari ini tidak
boleh dianggap kes terpencil, tetapi perlu ditangani
segera. Kejadian ini juga menunjukkan bahawa
remaja masa kini semakin tidak dapat mengawal
emosi mereka.

Antara faktor yang dikenalpasti mempengaruhi emosi
remaja masa kini ialah faktor persekitaran seperti
media sosial, faktor keluarga, faktor pendidikan
dan faktor ekonomi. Oleh itu, sangat penting untuk
diketahui faktor-faktor yang menyumbang kepada
masalah emosi dalam kalangan remaja ini agar
langkah-langkah intervensi awal dapat dilakukan.

Jasmani yang sihat

Islam sangat menitikberatkan umatnya supaya
menjaga kesihatan tubuh badan. Rasulullah SAW
bersabda dalam satu hadis yang diriwayatkan oleh
Imam Muslim:

“Mukmin yang kuat lebih baik dan lebih disukai
oleh Allah berbanding mukmin yang lemah.’’

Kekuatan yang dimaksudkan di dalam hadis ini
merangkumi segala aspek kehidupan termasuk
kekuatan tubuh badan.

Pada hari ini, masalah obesiti dalam kalangan

CAHAYA BIL. 2/202212

remaja didapati semakin serius. Menurut akhbar
Harian Metro bertarikh 12 November 2022,
berdasarkan Tinjauan Nutrisi Remaja (ANS)
yang dijalankan pihak Kementerian Kesihatan
tahun 2021 menunjukkan bahawa kes berat badan
berlebihan dalam kalangan remaja adalah sebanyak
15.6 peratus, manakala kes obesiti pula meningkat
kepada 14.8 peratus.

Antara faktor yang dikenal pasti menyumbang
kepada masalah obesiti membabitkan pelajar adalah
kelemahan ibu bapa mendidik dengan pengetahuan
makanan yang baik, gaya hidup sendiri dan sikap
pengusaha kantin serta penjaja membekalkan
makanan tidak seimbang.

Justeru, sebagai pewaris kepimpinan negara pada
masa hadapan, masalah ini perlu diberi perhatian
serius. Langkah-langkah mengatasi masalah ini
perlu diperkenalkan supaya isu kesihatan dalam
kalangan remaja dapat diatasi sekaligus dapat
melahirkan remaja yang berkualiti.

Penutup

Persekitaran global hari ini yang semakin mencabar
menuntut supaya golongan remaja dipersiapkan
dengan pelbagai ilmu dan kemahiran. Jika golongan
ini dibiarkan hanyut dengan arus semasa yang
melalaikan, masa depan negara dikhuatiri akan
terjejas. Golongan ini tidak akan memikirkan
kepentingan negara akibat terpengaruh dengan
ledakan media sosial semasa dan unsur-unsur
negatif yang lain. Kesannya, segala perancangan
yang diatur untuk mewujudkan sebuah negara yang
sejahtera akan turut menemui kegagalan.

Sebagai kesimpulan, kepimpinan negara pada
masa hadapan memerlukan generasi remaja
yang berkualiti. Remaja yang berkualiti mestilah
memiliki ciri-ciri sebagaimana digariskan oleh
Islam yang turut diterjemahkan menerusi Falsafah
Pendidikan Kebangsaan, iaitu insan yang seimbang
dari aspek intelek, rohani, emosi dan jasmani.
Usaha yang berterusan tanpa jemu dalam mendidik
golongan remaja ini diharapkan akan membuahkan
hasil supaya hasrat membentuk negara yang maju
dan sejahtera dapat direalisasikan.

Rencana

CAHAYA BIL. 2/202212

CAHAYA BIL. 2/2022 13

Motivation

Prof. Madya Tunku Badariah Tunku Ahmad
Kulliyyah of Education
International Islamic University Malaysia

TEEN DEPRESSION,
    EMPATHIC PARENTING,
         AND ISLAM

On my first day of class, at the start of the
new academic semester in October 2022,
I asked my young undergraduate students,

aged between 19 and 21, whether they had ever
experienced depression. I asked that question in a
tongue-in-cheek manner, not expecting my students
to say yes. But their answers shocked the very core
of my being—I did not expect to get those kinds of
answers.

It was an astounding yes! Yes, they said. Sometimes,
they would feel depressed. Some even said that at
times, they felt empty and without a direction.

I was taken aback— “Why on earth would you feel
depressed? At this young age? You practically have
nothing to worry about!” Those were my reactions.

“Many reasons, Madam,” one of them explained.
“Family, studies, money….” And the list goes on.
My heart just went out to those students that very
first day.

And that day too, I went home and hugged my
two kids. I wonder, were they ever depressed and
unhappy in our house?

Sometimes, we adults forget what it feels like to be
a teenager—to be a young person trying to find his
or her way in the tough world of adulthood. We act
like we never went through this stage in our lives
before! When the truth is—we all went through
the ups and downs and the trials and tribulations of
adolescence.

Teenagers do experience depression, and I cannot
emphasize this enough. They actually DO!

According to the World Health Organization (WHO,
2021), one in every seven teens between the ages
of 10 and 19 experiences some form of a mental
disorder that leads to an illness or disability among
this group of young individuals.

Sadly and quite shockingly, teen depression is one
of the leading causes of illness and disability among
adolescents, while suicide is the fourth leading
cause of death among 15- to 29-year-olds.

The factors driving adolescents into this terrible
state of emotional and psychological mess
are varied. Some teenagers go through abuse
(i.e., physical, emotional, and psychological) and

CAHAYA BIL. 2/202214

Motivation

come out scarred for life. Some struggle with their
families’ financial troubles and must bear the brunt
of it all. Many struggle to find their inner voice
and identity. Some develop depression from failed
social and love relationships and become suicidal.
Some are simply abandoned—left alone to fend for
themselves, while many are just lonely, longing for
somebody to talk to.

The question is, how can we, as parents and
adults, deal with the situation and help kids battle
depression?

Adolescence is a crucial formative period for kids,
and exposures to life adversities may either make
or break them, especially if they do not have a
strong support system. It is very critical for parents
and the adults around kids to be supportive and
empathic towards their achievements—and failures
as well. If they fail, we need to be able to accept the
failure—we need to hug them and tell them that it is
completely okay to screw up sometimes.

The Prophet Muhammad (SAW) encouraged
Muslims to be kind and loving to their children and
to raise kids in kindness and mercy. The Prophet
(SAW) himself used to hug, kiss, touch and pat
his own children and grandsons, Hassan (RA)
and Hussin (RA). In this regard, Jameelah Ho
(https://ayeina.com/sunnahs-of-expressing-love/)
writes,

Allah’s Messenger ملسو هيلع هللا ىلص showed his affection for
[his children and grandchildren] in many ways.
He hugged them and patted them on the back. He
touched their heads, combed their hair with his
fingers and kissed them. It was narrated in a hadith
by Bukhari that:

“…Allah’s Messenger (ملسو هيلع هللا ىلص) took Ibrahim (his son)
and kissed him and smelled him…” [Bukhari]
In another incident,

A’isha (Allah be pleased with her) reported that
there came a few desert Arabs to Allah’s Messenger
?and said: Do you kiss your children (ملسو هيلع هللا ىلص)

He (ملسو هيلع هللا ىلص) said: Yes. Thereupon they said: By Allah
but we do not kiss our children. Thereupon Allah’s

Messenger (ملسو هيلع هللا ىلص) said: Then what can I do if Allah has
deprived you of mercy? … [Muslim]

Therefore, it is not unIslamic to show our children
our love, empathy, and support towards them—
towards their achievements and failures. Not having
this loving support and kind words of empathy and
assurance, in fact, can lead children and adolescents
into a dark world of unhappiness. It may develop
in them constant feelings of sadness, fear and
anxiety that can easily metamorphose into an ugly
depression.

Parents and adults need to treat children and
adolescents as human beings in their own right, and
not impose on them too lofty expectations that are
beyond their reach and fake goals that do not have
real values or importance in this life. Apart from
this, we also need to teach children and teenagers
the realities of this life—that it is fleeting and full
of tests—and that what Allah (SWT) promises in
the hereafter is much more than what this world can
ever offer. Perhaps, this is one of the better ways to
fight and heal teen depression.

REFERENCES

World Health Organization (2021). Adolescent
mental health. Retrieved from https://www.who.int/
news-room/fact-sheets/detail/adolescent-mental-
health.

Ho, Jameelah. (2022). Sunnahs of expressing love
to your child: children’s rights in Islam. Retrieved
from Sunnahs of Expressing Love to Your Child |
AYEINA

CAHAYA BIL. 2/2022 15

Tanya Jawab

Pejabat Mufti Wilayah Persekutuan

Hukum Mengadakan
Majlis Pertunangan

Secara Besar-Besaran
Soalan

Apa hukum mengadakan majlis pertunangan secara besar-besaran?

Jawapan

Alhamdulillah, pujian dan syukur kepada Ilahi dengan pelbagai kurniaan dan anugerah yang tidak terhitung
buat kita semua. Selawat dan salam ke atas Nabi SAW, keluarga, sahabat dan yang mengikut jejak
langkahnya hingga hari kesudahan.

Takrif Pertunangan

Bertunang bermaksud mengikat janji untuk menjadi suami isteri (berkahwin). Meminang pula bermaksud
meminta anak gadis supaya menjadi isteri, melamar, meminang. Contohnya seseorang berkata: “Orang
muda yang kaya itu datang meminang engkau.” [1]

Dapat difahami bahawa pertunangan ialah sebagai satu tanda persetujuan oleh kedua-dua pihak dalam
rangka membina rumah tangga menjadi suami isteri.

CAHAYA BIL. 2/2022 15

CAHAYA BIL. 2/202216

Pertunangan Menurut Islam

Pertunangan dalam Islam bertujuan bagi mengenal akhlak dan sifat pasangan sebelum diadakan akad nikah.
Ia dapat membantu dalam menguatkan hubungan cinta serta mempersiapkan diri masing-masing sebelum
berkahwin. Dalam sebuah hadis, Rasulullah SAW bersabda kepada sahabat yang ingin bertunang:

Maksudnya: “Lihatlah perempuan itu dahulu kerana ia akan lebih mengekalkan kasih sayang antara kamu
berdua.”

(Riwayat al-Tirmizi (1087)

Begitu juga hadis dalam sebuah hadis yang diriwayatkan daripada Sahal bin Sa’d RA, katanya:

Maksudnya: “Seorang menemui Rasulullah SAW, lalu berkata: Wahai Rasulullah, aku datang menyerahkan
diriku kepadamu! Lalu Rasulullah SAW memerhatikan perempuan itu ke atas dan ke bawah dan kemudian
Baginda menundukkan kepalanya.”

(Riwayat al-Bukhari (4833)

Aku menyerahkan diriku kepadamu bermaksud menyerahkan dirinya kepada Rasulullah SAW agar
mengahwininya tanpa mas kahwin atau mengahwinkannya dengan orang yang sesuai. Hadis yang
seterusnya, daripada Abu Hurairah RA, katanya:

Maksudnya: “Ketika aku bersama-sama Nabi SAW, seorang lelaki telah menemui Baginda, lalu
memberitahu bahawa dia akan mengahwini seorang perempuan Ansar. Maka, Rasulullah SAW bersabda:
Adakah engkau melihatnya? Lelaki itu menjawab: Tidak. Baginda bersabda: “Pergilah lihat perempuan
itu kerana pada mata Ansar terdapat suatu kelainan daripada mata perempuan lain, yang mungkin tidak
menarik hatimu.”

(Riwayat Muslim (3550)

Dalam hadis yang diriwayatkan daripada Abu Humayd al-Sa’idi RA, Rasulullah SAW bersabda:

Maksudnya: “Apabila seseorang daripada kamu ingin meminang seorang perempuan, tidaklah salah
melihatnya dahulu, jika tujuan melihat itu untuk meminang walaupun tidak diketahui oleh perempuan.”

(Riwayat Ahmad (23602)

Seorang perempuan juga berhak melihat lelaki yang ingin dikahwininya bagi memastikan keadaan lelaki
tersebut supaya tidak menyesal selepas perkahwinan. Hal ini adalah kerana perempuan juga tertarik hati
dengan lelaki, sepertimana lelaki tertarik hati dengan perempuan.

(Lihat al-Fiqh al-Manhaji, 2/529)

Tanya Jawab

CAHAYA BIL. 2/2022 17

Hukum Adakan Majlis Pertunangan Secara Besar-besaran

Menjawab persoalan, tidak digalakkan untuk mengadakan majis bertunang secara besar-besaran. Namun,
jika mampu dibolehkan. Jika tidak mampu, maka tidak perlu. Walaupun begitu, kami lebih cenderung
supaya tidak dilakukan secara berlebih-lebihan sehingga membawa kepada pembaziran.

Apa yang penting dan lebih utama adalah barakah dan doa dalam apa jua perkara. Itulah yang lebih utama
untuk dicapai. Jika hanya sekadar jamuan dan makan makanan dan serta niat menunjuk-nunjuk, maka
itu tidak memberi banyak manfaat. Begitu juga, kami cadangkan agar pertunangan yang dilangsungkan
sebaik-baiknya dipendekkan tempoh masanya hanya beberapa minggu atau sebulan dua sahaja. Ini kerana,
matlamat asal adalah perkahwinan dan mengelak sebarang bentuk dan pintu yang membawa kepada
maksiat.

Semoga Allah jauhkan kita daripada perkara tersebut.

Tanya Jawab

CAHAYA BIL. 2/2022 17

CAHAYA BIL. 2/202218

Ikon Cahaya

Nur Madihah binti Rakes Junaidi
Bahagian Penerbitan
Jabatan Kemajuan Islam Malaysia

Siapakah Mus’ab ibn Umair?

Dikenali sebagai Mus’ab al-Khair yang bermaksud
Mus’ab yang baik. Merupakan seorang pemuda yang
berasal daripada golongan bangsawan Makkah.
Nama ibunya ialah Khunnas binti Malik. Selain
daripada kemewahan yang dimilikinya, Mus’ab
juga merupakan seorang pemuda yang sangat
kacak. Beliau juga terkenal sebagai orang yang
berperwatakan lemah lembut dan suka berpakaian
kemas, mahal serta indah. Maka, Mus’ab sering
menjadi kegilaan gadis di Makkah. Mus’ab juga
adalah anak yang paling disayangi oleh ibunya
berbanding adik-beradiknya yang lain. Apa sahaja
permintaannya sering dipenuhi dan tidak pernah
ditolak oleh ibunya.

Kisah Keislaman Mus’ab ibn Umair

Kisah keislaman Mus’ab ibn Umair bermula apabila
beliau mendapat khabar bahawa terdapat seorang
nabi yang mengajak kepada kebenaran. Nabi yang
merupakan seorang pemuda Quraisy berketurunan
Bani Hashim iaitu Muhammad al-Amin, seorang
yang mulia dengan sifat amanah dan jujur. Mus’ab
mengetahui bahawa Muhammad dan pengikut-
pengikutnya sering berkumpul dan berjumpa di
rumah Arqam bin Abi al-Arqam. Oleh kerana
sifat ingin tahu yang tinggi, Mus’ab telah pergi ke

rumah tersebut dan mendengar Nabi Muhammad
menyampaikan dakwah dan ajaran Islam. Nabi
Muhammad juga mengajarkan al-Quran kepada
mereka. Mus’ab merasakan alunan ayat-ayat al-
Quran yang dibacakan itu begitu indah sehingga
terkesima dengannya. Lalu, Mus’ab memilih untuk
memeluk Islam.

Namun begitu, berita tentang keislaman Mus’ab
telah mendapat tentangan hebat oleh ibunya
sendiri, Khunnas binti Malik. Ibunya merupakan
seorang yang tegas dan sangat berpengaruh dalam
kehidupan Mus’ab. Ini menyebabkan Mus’ab
sangat risau akan penerimaan ibunya. Berita
keislaman Mus’ab diketahui oleh ibunya melalui
Uthman bin Talhah yang telah melihat kelibat
Mus’ab memasuki rumah Arqam bin Abi al-Arqam
dan pada waktu yang lainnya, Uthman bin Talhah
melihat Mus’ab melakukan solat seperti solat Nabi
Muhammad dan pengikutnya. Sejurus mengetahui
berita tersebut, ibunya menanti kepulangan Mus’ab
di rumah lalu mempersoal Mus’ab mengenai perihal
itu. Kemudian, Mus’ab membacakan ayat-ayat al-
Quran yang telah dipelajarinya bagi tujuan menarik
minat ibunya terhadap Islam. Akan tetapi, ibunya
tidak tertarik kepada Islam. Bahkan, dia menjadi
sangat marah dan kecewa terhadap Mus’ab. Dia
ingin menampar Mus’ab tetapi dia cuba menahan
dirinya daripada melakukan hal tersebut.

MUS’AB IBN UMAIR:
PEMUDA DIKASIHI NABI

CAHAYA BIL. 2/2022 19

Ikon Cahaya

Ibu dan bapanya telah mengurung dan menyeksa
Mus’ab selama beberapa hari sebagai pengajaran
dengan harapan Mus’ab akan meninggalkan Islam.
Walau bagaimanapun, keyakinan dan kesetiaan
Mus’ab terhadap Islam tidak terjejas sedikit pun.
Usaha, pujukan dan ancaman ibunya tidak berkesan.
Mereka sudah habis ikhtiar untuk membuat anaknya
meninggalkan Islam lalu membebaskannya buat
sementara waktu. Tindakan daripada ibunya sedikit
pun tidak menimbulkan rasa takut dalam diri
Mus’ab, sebaliknya beliau terus-menerus memujuk
ibunya untuk memeluk Islam kerana sifat kasih
kepada ibunya.

Pada suatu hari, Mus’ab melihat ibunya dalam
keadaan pucat lesu lalu dia bertanyakan kepada
ibunya. Ibunya menjawab “Ibu telah berniat di
hadapan berhala bahawa tidak akan makan dan
minum sehingga kamu meninggalkan Islam.”
Kemudian Mus’ab menjawab kepada ibunya “Andai
kata ibu mempunyai seratus nyawa sekalipun, lalu
nyawa ibu keluar satu demi satu, nescaya saya
tetap tidak akan meninggalkan Islam sama sekali.”
Setelah mendengar jawapan Mus’ab, ibunya terus
menghalaunya keluar dari rumah. Maka, tinggallah
Mus’ab bersama-sama Rasulullah dan para sahabat
yang sangat daif ketika itu. Mus’ab meneruskan
kehidupannya dengan menjual kayu api dan berita
ini telah sampai kepada ibunya. Ibunya merasa
sangat marah dan meminta adik-beradik Mus’ab
untuk memujuknya agar meninggalkan Islam
namun gagal.

Rasulullah telah mengarahkan sebahagian sahabat
untuk berhijrah ke Habsyah. Rombongan tersebut
turut disertai oleh Mus’ab. Sekembalinya mereka
dari Habsyah, keadaan Mus’ab semakin berbeza dan
berubah. Kurus kering dan berpakaian compang-
camping. Rasulullah berkata, “Segala puji bagi
Allah yang telah menukar dunia serta penduduknya.
Sesungguhnya dahulu aku melihat Mus’ab seorang
pemuda yang hidup mewah di tengah-tengah ayah
ibunya yang kaya raya. Kemudian dia meninggalkan
itu semua kerana cinta kepada Allah dan Rasul-
Nya.”

Wafatnya Mus’ab ibn Umair

Sewaktu berlakunya peperangan Uhud, Mus’ab
telah ditugaskan sebagai pemegang panji-panji
Islam. Pada peringkat kedua peperangan, pihak
tentera Muslimin telah mengalami kekalahan,
Namun, Mus’ab ibn Umair tetap kekal di tempatnya
dan tidak berganjak sambil menyeru, “Muhammad
adalah Rasul dan sebelumnya telah diutuskan
banyak rasul.” Kemudian, datang seorang tentera
berkuda Quraisy, Ibn Qami’ah menyerbu ke
arah Mus’ab dan melibas tangan kanannya yang
memegang panji-panji Islam. Mus’ab menyambut
panji-panji itu dan memegang dengan tangan kirinya
sambil mengulang laungan tersebut. Laungan itu
telah membuat Ibn Qami’ah bertambah marah
dan menetak tangan kirinya pula. Mus’ab terus
menyambut panji tersebut dan memeluknya dengan
kedua-dua lengannya yang kudung itu. Akhirnya,
Ibn Qami’ah menikamnya dengan tombak. Maka,
gugurlah Mus’ab sebagai syuhada’ Uhud.

Saat hendak dikafankan, kain untuk menutup mayat
Mus’ab tidak mencukupi. Hal ini membuatkan
Rasulullah tidak dapat menahan kesedihan hingga
bercucuran air mata baginda. Akhirnya, kain itu
digunakan untuk menutup bahagian kepalanya dan
kakinya ditutup dengan daun-daun kayu yang ada di
sekeliling mereka.

Kesimpulan

Kisah Mus’ab ibn Umair telah menjadi saksi
kepada semua manusia akan ketegasan dalam
mempertahankan akidah dan Islam. Meskipun
mendapat tentangan hebat daripada keluarganya
sendiri dan diuji antara kasih sayang kepada ibunya,
Mus’ab lebih mengutamakan kehidupan Islam yang
sederhana dan meninggalkan kemewahan serta
darjat.

CAHAYA BIL. 2/2022 19

CAHAYA BIL. 2/202220

Siti Sabila binti Che Pa

Kau Memang Kacak,
            Kau Memang Cantik.

Anekdot

Hadis yang satu ini famous sepanjang zaman, diriwayat oleh Imam Ahmad (8952). Ianya tentang
akhlak. Akhlak itu, kedudukannya tertinggi dalam Islam. Sehinggakan Allah SWT mengutus
Nabi SAW bukan sahaja membentuk akidah, bahkan penyempurna keindahan akhlak manusia. Ini

disebut berdasarkan hadis sahih daripada Abu Hurairah RA, bahawa Nabi SAW bersabda: “Sesungguhnya
tidak aku diutuskan melainkan untuk menyempurnakan kebaikan akhlak.”

Kenapa saya mengangkat hadis ini agaknya? Tidak lain tidak bukan, tatkala membaca satu tajuk berita
di portal Berita Harian Online (ketika artikel ditulis) hati saya dirudum perasaan sayu dan pilu. Sejak
kebelakangan ini terutamanya, selepas bumi dicengkam virus Covid-19, ianya semakin menjadi-jadi,
bagaikan cendawan tumbuh selepas hujan. Hampir setiap hari dihidang berita sebegitu di dada-dada media.

Apakah isu popular itu? Salah laku anak remaja. Terpampang tajuk berita, ‘Ibu terkejut anak berusia
14 tahun lahirkan anak.’ Kemudian, dimuatkan juga pengakuan si anak, “Mangsa mendakwa dia ada
melakukan hubunga seks dengan rela sebanyak tiga kali bersama dua lelaki terbabit sejak februari lalu
selepas mengenali mereka melalui rakan perempuan di sekolahnya.” Allahu Rabbi.

Sejurus masa sebelumnya, negara digemparkan satu kes bunuh melibatkan adik beradik yang berusia 18
tahun dan 16 tahun. Puncanya pergaduhan kecil antara mereka. Cuba kita perhatikan saja cara gurauan
anak-anak dengan adik beradik mereka, mulanya bergurau baik, seronok ketawa bersama. Namun, apabila
adik menangis disakatnya lagi. Lagi menangis, lagi suka mengusik. Tukang usik pula makin galak ketawa.
Itu sudah lebih, menampakkan unsur membuli.

Sahabat ibu ayah yang dikasihi Allah SWT. Akhlak ini, sifatnya tersembunyi, ia spontan dan tidak boleh
dibuat-buat. Akhlak yang baik tidak akan meresap dalam jiwa jika tidak membiasakannya.

Bila tiada serapan yang baik, yang jahat mula mengambil alih, maka membentuklah ia satu tabiat yang buruk.
Dunia hari ini sangat menakutkan. Sebagai ibu ayah yang mendidik generasi akhir zaman, persiapkanlah
diri sendiri sebagai pembentuk, untuk membentuk anak-anak kita dengan akidah yang benar dan akhlak
yang mulia. Sebagaimana acuan, begitulah kuihnya.

Mendidik anak, samada lelaki mahupun perempuan tiada bezanya, ikut apa yang disyariatkan Islam.
Adalah lebih baik jika anak lelaki lebihkan erti tanggungjawab dan keprihatinan. Keperkasaannya menjadi
pelindung mendung bagi ibunya, adik perempuannya mahupun kakaknya. Anak perempuan pula, ingatkan
tentang perihal malu. Malu membuat maksiat, malu mendedahkan aurat. Malu adalah perisai paling utuh
untuk mempertahankan maruah dirinya, agar terus terpelihara.

Jadi, jangan jemu dan berputus asa, teruslah menegur anak-anak ini walau perlu berkali-kali. Siapa lagi yang
akan peduli kalau bukan ibu ayahnya yang bertanggungjawab menunjukkan kehidupan yang beradab dan

CAHAYA BIL. 2/2022 21

Anekdot

berakhlak, role model utama buat mereka. Bila sudah mencapai usia remaja, akhlak baik sudah terprogram
dalam jiwa, keluarlah yang baik-baik sahaja. Mudah-mudahan. Jika kedua perkara ini dititikberatkan,
makmurlah sebuah keluarga, agama dan juga negara. Allahu-Akbar!

Menjengah usia remaja pula, tanggungjawab ke atas individu itu sendiri. Zaman penilaian diri, penentuan
identiti dan juga dalam fasa pembentukan diri. Jika tersilap langkah, tersasar arah, masa depan mereka
sukar terbentuk cantic dan elok. Almarhum Dr Yusuf al-Qardhawi menegaskan, “Apabila kita hendak
melihat wajah negara pada masa hadapan, lihatlah generasi muda pada hari ini.” Sebagai renungan, lihatlah
anak muda dewasa kini. Cuba bayangkan masa depannya pula bagaimana.

Remaja sekalian, realitinya tidak mudah menjadi anak remaja zaman ini, cabarannya terlalu kuat. Buatlah
pengorbanan. Pengorbanan yang bagaimana? Satu-satunya adalah, tidak meninggalkan aturan agama.
Pedulikanlah agama serta menjaganya, jangan sesekali melencong daripada jalan lurus. Para remaja perlu
menyedari, gerakan meruntuh dan memisahkan orang muslim daripada agamanya sedang giat dirancangkan
oleh pihak tertentu.

Akhlak yang mulia ini menjadi penggerak kepada kemajuan dan kesempurnaan hidup. Akhlak yang buruk
pula pemusnah yang berkesan meruntuhkan kemanusiaan. Akhlak, ia dapat diterap, dibentuk dan diperbaiki.
Individu itu sendirilah yang berusaha mencapainya. Sesuai dengan firman Allah SWT:

Demi diri manusia dan Yang menyempurnakan kejadiannya (dengan kelengkapan yang sesuai dengan
keadaannya.)(7) Serta mengilhamkannya (untuk mengenal) jalan yang membawanya kepada kejahatan,
dan yang membawanya kepada bertaqwa. (8) Sesungguhnya berjayalah orang yang menjadikan dirinya -
yang sedia bersih - bertambah-tambah bersih (dengan iman dan amal kebajikan.)(9) Dan sesungguhnya
hampalah orang yang menjadikan dirinya - yang sedia bersih - itu susut dan terbenam kebersihannya
(dengan sebab kekotoran maksiat.) (10)

(Surah Asy-Syam)

Jadi, hayatinya secara praktikal dalam kehidupan sehari-hari. Apa yang perlu dilakukan oleh adik remaja
sebagai generasi penerus, generasi pengganti serta generasi pembaharu adalah, tambah ilmu pengetahuan,
keazaman yang kuat untuk memiliki akhlak yang baik, serta bijak dalam pergaulan. Bergaullah dengan
teman yang baik budi. Insya-Allah,terhindar daripada perkara maksiat, negatif dan perkara yang tidak
menghuru-harakan, keluarga, masyarakat dan agama. Sebagai ikutan mencantikkan akhlak, Rasulullah
SAW adalah sebaik-baik pedoman.

Kau memang kacak, kau memang cantik bila mana peribadimu dihiasi akhlak yang baik.

CAHAYA BIL. 2/202222

Kenali Tokoh

Mohd Nazir Kadir
Ketua Pusat Islam,
Kolej Pengajian Islam Johor (MARSAH)

KENALI TOKOH AL-QURAN:
HAFS’AN ASIM AL-KUFI

Hampir setiap malam jumaat kita membaca surah Yasin, sama ada di masjid, surau mahupun di
rumah. Terdapat sesetengah negeri seperti di Johor yang menjadikan bacaan surah al-Mulk sebagai
amalan selepas solat isyak. Malah di kalangan kita juga ada yang membaca al-Quran setiap hari,

paling tidak pun dalam seminggu mungkin tiga atau empat kali.

Di samping kita membaca al-Quran, tajwid jangan dipandang ringan sekalipun surah yang kita baca itu
telah lancar. Namun begitu tahukah anda bacaan al-Quran yang kita baca setiap hari berdasarkan riwayat
apa? Pernahkah anda dengar nama Hafs ‘an ‘Asim al-Kufi?

Secara ringkasnya Hafs merupakan salah seorang perawi termasyhur bagi imam ‘Asim. Nama penuh
Hafs adalah Hafs bin Sulaimān bin al-Mughīrah bin Abī Daūd al-Asadi al-Bazzāz al-Kūfi. Dinisbahkan
al-Bazzāz kerana beliau merupakan ahli perniagaan menjual pakaian, iaitu al-Baz (          ). Lahir pada tahun
90H dan merupakan anak tiri imam ‘Asim.

Menurut Abū Bakar al-Khatīb, beliau tinggal serumah dengan ‘Asim. Al-Zahabi, Ibn al-Jazari dan al-Dāni
menyebut, nama beliau juga Hafs bin Abi Dāud, pendapat lain mengatakan, Hufais (               ) dan bolehlah
dikatakan bahawa beliau hidup di penghujung tempoh sahabat.

Pernah imam Syātibi menyebut dalam matan qasidahnya iaitu Hirz al-Amāni tentang ketokohan Hafs dengan
untaian bait syair (                                            ). Berdasarkan teks matan tersebut Abū Syāmah menerangkan
bahawa imam Syātibi menggunakan lafaz tersebut adalah sebagai pujian kerana beliau merupakan seorang
yang teliti – itqān. Pujian tersebut juga disaksikan oleh Abū ‘Umar, menurut beliau bacaan Hafs adalah
yang paling sahih – asah qirā’āh berbanding Syu‘bah. Syu‘bah pula disifatkan dengan sangat dipercayai
– awthaq berbanding Abū ‘Umar (Hafs). Walau bagaimanapun ketokohan beliau khusus adalah dalam
bacaan gurunya imam ‘Asim, tidak dalam pengriwayatan hadith.

Aliran Sanad Qiraat bagi Riwayat Hafs

Secara ringkas aliran sanad bagi riwayat Hafs adalah dari imam ‘Asim. ‘Asim pula dari Abū ‘Abdul Rahmān
‘Abdullāh bin Habīb bin Rabī’ah al-Sulami ad-Dharīr, Abū Maryam Zir bin Hubaish bin Habasyah al-Asadi
dan Abū ‘Amr Sa’ad bin Ilyās al-Syaibāni. Kemudian mereka pula mengambil bacaan dari ‘Abdullāh bin
Mas’ūd. Manakala Zir dan al-Sulami mengambil bacaan dari Sayyidina ‘Uthmān bin ‘Affān dan Sayyidina
‘Ali bin Abi Tālib. Seterusnya al-Sulami mengambil bacaan dari Ubay bin Ka’ab dan Zaid bin Thābit.
Seterusnya ‘Abdullāh bin Mas’ūd, ‘Uthmān bin ‘Affān, ‘Ali bin Abi Tālib, Ubay bin Ka’ab dan Zaid bin
Thābit mengambil bacaan daripada Rasulullah SAW.

CAHAYA BIL. 2/2022 23

Kenali Tokoh

Berdasarkan aliran sanad didapati bahawa sanad Imam ‘Asim adalah dari tiga (3) sahabat iaitu al-Sulami,
Zir dan al-Syaibāni. Manakala al-Sulami dari lima (5) orang sahabat iaitu Zaid bin Thābit, ‘Abdullāh
bin Mas’ūd, Muaz bin Jabal, ‘Uthmān dan Ali. Zir pula dari dua (2) orang sahabat, ‘Uthmān, ‘Ali dan
‘Abdullāh bin Mas’ūd. Manakala al-Syaibāni dari seorang (1) sahabat iaitu ‘Abdullāh bin Mas’ūd sahaja.
Ini bermakna al-Sulami mempunyai sanad terbanyak kerana mengambil dari lima orang sahabat tertinggi.
Oleh itu tidak hairanlah jika beliau menjadi guru kepada sekalian para qurra’ di Kufah ketika zaman beliau.

Keintelektual Hafs

Bacaan al-Quran bagi riwayat Hafs sangat terkenal pada hari ini. Hampir-hampir sahaja orang menyangka
al-Quran hanya boleh dibaca dengan qiraat Hafs ‘an ‘Asim. Mereka tidak sedar bahawa qiraat tersebut adalah
salah satu dari qiraat-qiraat yang mutawatir yang boleh dibaca, dalam mahupun luar solat. Keintelektualan
Hafs dapat dilihat dari sudut kekuatannya dalam ilmu qiraat. Sebagaimana kata Yahya bin Ma’in;

“Riwayat sahih yang diriwayatkan dari imam ‘Asim adalah Abū ‘Umar Hafs bin Sulaimān (Hafs)”. Abū
Hisyām berkata; “Hafs merupakan orang yang paling ‘alim dengan qiraat ‘Asim”. Ibn al-Mudāni berkata;
“Aku berkali-kali membaca al-Quran dengan Hafs” .

Sumbangan Dalam Bidang Qiraat

Kotokohan beliau dalam bidang qiraat memang diperakui hinggakan bacaan beliau menjadi amalan di
sebahagian besar dunia. Tidak dari sudut riwayat sahaja, kekuatan beliau menjadikan para penulis sama ada
klasik mahupun kontemporari tidak putus-putus menulis kitab-kitab dan buku berkaitan Hafs dan manhaj
bacaan beliau seperti kitab Muqaddimah fi Qirā’āh Hafs, karangan al-Anbāri al-Masri al-Azhari (wafat
1063H), disempurnakan penulisannya pada hari isnin, 9 Ramadan malam lailatul qadar, 11690H. Kitab
tersebut merupakan kitab klasik yang telah disemak dan diterbitkan semula, antaranya yang ditahkik oleh
‘Abdul ‘Azīm ‘Umrān dan Jamāl Rifā’i al-Syaib (2007), cetakan Dār al-Sahābah, Tanta, Mesir. Seterusnya
dari penulisan tempatan, seperti Ilmu Tajwid: Menurut Riwayat Hafs ‘An ‘Asim Melalui Tariq Asy-
Syātibiyyah oleh Surur Shihabuddin Hassan (2010), cetakan ke-4, Pustaka Salam Sdn. Bhd, Kuala Lumpur
yang telah disemak semula oleh Dr. Khairul Anuar Mohamad al-Bakri (USIM).

Dalam Masyarakat

Hafs merupakan salah seorang ulama qiraat Kufah yang sangat dikenali. Oleh itu ketika Ibn Mujāhid ingin
memilih imam beserta riwayat-riwayatnya agar masyarakat mudah untuk membaca, beliau menjadikan
syarat antaranya ketokohan dan kemasyhuran seseorang imam dan riwayat. Tidak dinafikan selain Hafs
masih ramai lagi tokoh-tokoh qiraat tetapi mereka tidaklah sampai tahap masyhur dalam qiraat. Oleh itu di
sini jelas menunjukkan sumbangan beliau terhadap masyarakat amat besar hingga hampir semua masyarakat
mengenalinya. Hari ini menjadi saksi seakan-akan nama Hafs sahaja yang didengari oleh masyarakat, baik
mereka yang membaca al-Quran secara individu, kelompok, dalam ujian tilawah al-Quran kebangsaan
mahupun antarabangsa.

Penutup

Semoga dengan sedikit perkongsian pengenalan diri bagi imam ikutan kita dalam bacaan al-Quran ini
menambahkan lagi pengetahuan sekaligus mendatangkan keyakinan bahawa semua aliran riwayat-riwayat
dalam ilmu qiraat adalah benar, malah ia adalah mutawatir hingga ke Baginda SAW.

CAHAYA BIL. 2/202224

Dr. Mohd Zahir bin Abdul Rahman
Pensyarah Kanan Fakulti Pengajian Quran dan Sunnah
Universiti Sains Islam Malaysia

REMAJA DAN
TANGGGUNGJAWAB

Remaja merupakan zaman tempoh peralihan dari alam kanak-kanak ke alam dewasa yang boleh
dikategorikan diantara umur 12 ke 19 tahun (Portal Myhealth). Namun sedarkah kita bahawa
terdapat beberapa hadis Rasulullah ملسو هيلع هللا ىلص yang memaparkan secara tidak langsung sahabat remaja

yang bernama Anas bin Malik? Beliau telah berkhidmat dengan Rasulullah selama 10 tahun. Ayuh kita ikuti
tiga Hadis ini dan keterangannya.

Hadis Pertama
Daripada Anas bin Malik, beliau berkata:

Maksudnya: “Ummu Sulaim membuatkan sepotong roti yang diberi minyak samin untuk Nabi ملسو هيلع هللا ىلص
kemudian dia berkata, “Pergilah kepada Nabi ملسو هيلع هللا ىلص dan undanglah baginda untuk makan.” Anas berkata:
“Maka aku mendatangi baginda dan aku katakan, Ibuku mengundang anda makan”. Anas berkata: “Maka
baginda berdiri dan berkata kepada orang-orang yang bersamanya: Mari kita berangkat! Anas melanjutkan,
“Aku lalu segera mendahului mereka untuk menemui Ummu Sulaim dan memberitahu kepadanya (perihal
kedatangan Rasulullah dan para sahabatnya). Kemudian Nabi ملسو هيلع هللا ىلص datang dan bersabda: “Hidangkanlah
apa yang telah kamu buat.” Ummu Sulaim menjawab: “Aku hanya membuatkan untukmu saja”. Baginda
bersabda: “Hidangkanlah.” Kemudian baginda bersabda lagi: “Wahai Anas, suruhlah mereka masuk
sepuluh orang sepuluh orang.” Anas berkata, “Aku terus saja memasukkan bersama dengannya sepuluh
orang-sepuluh orang, sehingga mereka makan semua sampai kenyang, dan waktu itu mereka berjumlah
lapan puluh orang.”

(Ibnu Majah, no: 3342)

Renungan

CAHAYA BIL. 2/202224

CAHAYA BIL. 2/2022 25

Hadis Kedua

Daripada Anas bin Malik dia berkata;

Maksudnya: “Pada suatu ketika kami lewat di Marru Zhahran (nama tempat), tiba-tiba kami dikejutkan
dengan seekor arnab, lalu kami kejar arnab tersebut sampai mereka keletihan.” Anas melanjutkan, “Saya
juga turut mengejarnya sampai dapat, lantas saya membawanya kepada Abu Talhah, kemudian dia
menyembelihnya dan mengirimkan kedua pahanya kepada Rasulullah ملسو هيلع هللا ىلص. Aku lalu membawanya ke
hadapan Rasulullah ملسو هيلع هللا ىلص dan baginda pun menerimanya.”

(Muslim: 1953)

Hadis Ketiga

Daripada Anas bin Malik, berkata;

Maksudnya: “Aku menjadi pembantu Nabi ملسو هيلع هللا ىلص selama sepuluh tahun. Tidaklah baginda memberiku
perintah, lalu aku lama mengerjakannya, atau tidak aku kerjakan sama sekali, melainkan beliau tidak
mencelaku. Apabila ada salah satu anggota keluarga beliau yang mencelaku, beliau bersabda, “Biarkan dia.
Kalau dia mampu, pasti dia akan melakukannya.”

(Ahmad: 13418)

Jika ditinjau kepada hadis ini, tugasan yang sering diberi kepada Anas antaranya memanggil seseorang,
menghantar makanan kepada Rasulullah ملسو هيلع هللا ىلص serta melayani keperluan Rasulullah ملسو هيلع هللا ىلص. Segala tugasan ini
sememangnya sesuai dengan umur Anas bin Malik ketika itu. Lantaran itu, orang dewasa seharusnya
menilai secara mendalam kebolehan anak remaja mereka agar segala tugasan yang perlu dilaksanakan
sesuai dengan kematangan mereka. Menariknya, hadis-hadis ini juga menunjukkan tugasan yang diberikan
kepada Anas bin Malik lebih menjurus kepada pergerakan tubuh badan seperti berjalan dan menerima
arahan serta tugasan memanggil seseorang.

Memberi arahan kepada remaja bukanlah sesuatu yang mudah dan terkadang perlu mempunyai kepakaran
untuk membolehkan remaja ini mendengar arahan anda. Namun perlu diperhatikan juga kemampuan
mereka. Dalam erti kata lain, arahan yang sesuai sehingga mereka mampu untuk melaksanakan dengan
sebaiknya.

Beberapa pendekatan boleh diamalkan sebagaimana berikut:

 Dapatkan Perhatian

Sebelum memberi arahan, pastikan anda mendapat perhatian daripada para remaja terlebih dahulu.
Kurangkan gangguan daripada persekitaran. Jika anda melihat mereka sedang bermain, mintalah untuk

Renungan

CAHAYA BIL. 2/202226

mereka berhenti bermain seketika. Elakkan memberi arahan disaat si remaja sedang menonton televisyen
atau bermain permainan komputer. Lebih baik sekiranya anda duduk berhadapan dengan mereka,
memandang terus ke mata mereka sambil memegang bahu agar mereka mampu fokus pada arahan anda.

Sebut nama si remaja itu dan beri arahan dengan nada yang lembut dan bukan memerintah.

“Fateh, ibu nak Fateh kemas balik mainan setiap kali lepas main. Boleh?”

 Berterus Terang Dalam Setiap Arahan

Elakkan untuk berkias dengan para remaja. Anda boleh mencipta ayat pernyataan dan bukannya ayat
pertanyaan. Contohnya seperti, “tolong kemas” dan bukannya “Kenapa biarkan mainan ini bersepah?”.
Pastikan juga untuk sentiasa menggunakan ayat “Do’s” bukan “Don’ts” agar mudah difahami oleh si
remaja. Sentiasa bercakap dalam bentuk memberitahu si remaja apa yang patut dibuat bukan apa yang
tidak patut dibuat.

 Berada Dekat Apabila Memberi Arahan

Tatkala memberi arahan pada si remaja pastikan kita berada dalam jarak yang dekat. Jangan biasakan untuk
bercakap dalam jarak yang jauh kerana anda akan lebih cenderung untuk meninggikan suara. Secara tidak
langsung, si remaja akan menganggap menjerit atau bercakap dengan nada yang tinggi adalah perkara yang
dibolehkan.

 Satu Arahan Pada Satu-Satu Masa

Para remaja terkadang memerlukan masa untuk memproses maklumat yang diberi kepadanya. Maklumat
yang mudah akan membantu mereka dalam memproses dan memahaminya. Misalnya jika arahan tersebut
meminta anak makan dan kemudian meletakkan pinggan dalam sinki, berilah arahan seperti berikut:

“Abang, makan nasi tu” Biar dia selesaikan dulu tugasan yang pertama sebelum memberi arahan yang

CAHAYA BIL. 2/202226

Renungan

CAHAYA BIL. 2/2022 27

seterusnya seperti “Adik nanti letak pinggan dalam sinki ya”.
Elakkan dari uangkapan yang banyak arahan dalam satu ayat. Sebagai contoh; “Adik, makan nasi tu
kemudian angkat pinggan dan letak dalam sinki dan kemudian bersihkan tempat makan tu”. Kemampuan
minda bagi para remaja memproses pelbagai maklumat secara serentak sangat terhad. Justeru, beberapa
saranan perlu diusahakan dalam menjalinkan hubungan mesra ibu ayah dengan si remaja mereka ini.

 Berikan Pujian

Ibu bapa hendaklah membiasakan diri untuk memberikan pujian pada si remaja jika mereka patuh pada
arahan yang diberikan. Contohnya seperti, “Pandainya anak teruna ibu kemas mainan, terima kasih.”
Dengan ini, si remaja akan lebih mudah untuk mendengar kata di masa akan datang.

 Menyediakan para remaja untuk hidup berdikari

Agar si remaja tidak menanamkan dalam fikiran bahawa kerja rumah khusus untuk wanita/ibu sahaja.

 Mendorong keyakinan dalam diri remaja

Pastikan si remaja tidak banyak didedahkan dengan screen (gajet) kerana dikhuatiri boleh menyebabkan
masalah kesihatan mental. Sebagai ibu ayah, anda perlu memberi peluang dan pengalaman agar si remaja
mencuba kerja rumah atau menerima sesuatu arahan. Sebagai contoh memberi peluang mereka masak telur
di atas kuali lalu memuji perbuatan mereka ini.

Justeru, tidak salah menyuruh atau mengarahkan si remaja untuk kerja-kerja rumah kerana Anas bin Malik
pun pernah melaluinya menerusi perkhidmatan beliau selama 10 tahun dengan Rasulullah. Cumanya
pendekatan dan teknik bercakap dan arahan perlu disesuaikan mengikut umur dan kematangan si remaja.

CAHAYA BIL. 2/2022 27

Renungan